Ai‘ta! » Digwener, votadeg foran e ti-post Republik e Roazhon\nDigwener, votadeg foran e ti-post Republik e Roazhon\nGant strollad Ai’ta !, hag a zifenn implij ar brezhoneg er vuhez foran, e vo aozet ur votadeg foran digwener, d’an 3 a viz Ebrel, eus 11e da 3e gm, dirak ti-post Republik e Roazhon. Pal ar votadeg-mañ a vo goulennata ar pratikoù, an implijidi, kement ha tud ar vro war plas ar brezhoneg er burevioù post e Roazhon. Ur goulenn eeun a vo savet outo : « Ha mat eo deoc’h e vefe divyezhek, brezhoneg ha galleg par-ouzh-par, tiez-post Roazhon ? »\nUr strollad hag a stourm evit diorren ar brezhoneg er vuhez foran eo Ai’ta !. Abaoe un toullad bloavezhioù eo bet hor strollad e darempred gant renerien La Poste evit goulenn ma vo brezhoneg er burevioù post (panelloù, mekanikoù, lakaat war-raok an implijidi a oar brezhoneg…). Ne c’hell chom bev ur yezh nemet ma c’heller ober ganti bemdez, da lavaret eo gwelet, klevet ha komz brezhoneg e kement degouezh posubl. Kement-mañ a rank bezañ gwir ivez er rouedad tiez-post a gaver e Breizh, rak kalzig a dud a vez o vont hag o tont drezhañ. Perak ‘ta e vefe dibosubl ober e Breizh ar pezh a vez graet abaoe pell evit yezhoù minorel all en Europa ?\nA-drugarez da labour labour strollad Ai’ta ! ez eus bet gellet degas hor yezh en un nebeut burevioù post dija. P’emañ kêr Roazhon o boulc’hañ an hent gant ur steuñv politikerezh yezh a zlefe bezañ youlek, e rank Ar Post mont da-heul. Kemer harp a c’hell war Ti ar C’hevredigezhioù evit staliañ panelloù ma vo brezhoneg warno holl, hag a live gant ar galleg (memes ment, memes skritur, memes titouroù).\nDigwener, eus 11e mintin da 3e gm, e fell d’hor strollad reiñ an tu da dud Roazhon embann o soñj war plas ar brezhoneg er burevioù nevez kempennet. D’an ober e vo aozet ur votadeg dirak burev post Republik.\nDeuit niverus da votiñ ha da reiñ an dorn !\n« Koulzad “dilennadegoù departamant 2015 ha brezhoneg” : an disoc’hoù diwezhañ !\n“Granit rose tour” : hag ar brezhoneg ? »


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/447 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/447\nS. JAKES, III.\ndre an oberou, pa offraz he vab Isaac var an aoter ! (22) Ha ne velez-te ket e laboure ar feiz assambles gant he oberou, hag ez eo dre an oberou e oe rentet ar feiz parfet ? (23) Hag evel-se e oe accomplisset ar pez a lavar ar Scritur : Abraham a gredaz da Zoue, hag e oe countet kement-se dezhan evit justis, hag e oe galvet mignon da Zoue. (24) Gwelet a rit eta penaos an den a zo justifiet dre an oberou, ha n’e ket dre ar feiz hep-ken. (25) Er memeus doare ive, ha na oe ket Rahab, ar gourtizanez, justifiet dre an oberou, pa roaz digemer d’ar gannaded, hag e reaz dezhe mond er meaz dre eun hent all ? (26) Rag evel ma’z eo maro ar c’horf heb an ene, evel-se, ive ar feiz heb an oberou a zo maro.\nVA breudeur, arabad eo e vez kalz a gelennerien en ho touez, rag dond a raio varnomp eur varnedigez rustoc’h. (2) Hogen, holl e kwezomp var meur a dra. Mar d’euz unan-benag ha na deu ket da fazia en he gomzou, hennes a zo eun den parfet, hag a zo capabl da zerc’hel he gorf-holl bridet. (3) Setu aman, lakaad a reomp eur c’habestr e genou ar c’hezec, evit ober dezhe senti, hag ec’h hellomp trei du-man ha du-hont ho c’horf-holl. (4) Setu aman c’hoas, ar batimanchou, pere, petra-benag ma’z int ker braz, ha ma’z int kasset gant an avel grenv, a vez troet du-man ha du-hont gant eur stur gwall vihan, el leac’h ma fell d’ar sturier. (5) An teod ive a zo eun ezel bihan, ha pretanti a ra beza capabl a draou braz. Setu aman eun tammic bihan a dan ; nag a goat na hell-hen ket da lakaad da gregi ? (6) An teod a zo ive eun tan, eur bed a fallentez. Evel-se ez eo lakeat an teod e-touez hon izili, o souilla ar c’horf holl, hag oc’h entana ar vuez holl, entanet he-unan gant an ifern. (7) A bep seurt loened gwez ha lapoused, a bep seurt amprevaned ha loened-mor a vez donveet hag a zo bet donveet gant an den ; (8) mes den e-bed na hell donvaad an teod ; eur gwall-dra eo ha na heller ket beza mestr dezhan ; leun eo a vulum hag a ro ar maro. (9) Gant an teod e vennigomp Doue an Tad, ha gant an teod e taolomp malloz var an dud, pere a zo bet great ouz henveledigez Doue. (10) Euz ar memeus genou e teu bennoz ha malloz. Va breudeur, arabad eo e vez count evel-se. (11) Da-\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/447&oldid=125579 »


Violette Le Chévert, 22 vloaz, he doa tapet arnodennoù kevredad broadel ar football e miz Gwengolo tremenet. Mod-se eo deuet da vezañ tredeogez war vord an dachenn gant ar c'hoarierien a-vicher. Ha fellout a rafe dezhi mont pelloc'h c'hoazh.\nViolette Le Chévert, tredeogez (an hini a-gleiz), e-kerzh ur c'hrogad Bourdel ouzh Fleury. - Nelson Fatagraf\nTredeogez e rummadoù rannvroel e Breizh e oa Violette Le Chévert betek miz Gwengolo 2020. Cheñchet ez eus ur bern traoù ganti er c'houlzad-mañ, goude bezañ bet tapet an aotre da dredeogiñ e rummad uhelañ bro Frañs ar merc'hed da lavaret eo gant skipialhioù evel Lyon, Pariz pe Gwengamp. Mont a ra a-gleiz hag a-zehoù er vro a-bezh bremañ, ha muioc'h a wask a zo warni. Ouzhpenn da-se e vez skignet ar c'hrogadoù-se war ar skinwell. Met ar gwashañ n'eo ket e-pad ar c'hrogadoù emezi.\nDisheñvel eo ar gwask gant tud a-vicher", eme Violette\n"E-pad ar c'hrogad omp e-barzh hor c'hrogad, neuze n'hon eus ket amzer da soñjal en traoù all. Met a-raok eo ret prientiñ kalz a draoù. Bez 'zo ar mediaoù ivez, ar skinwell. Goude e vez ankouaet anezho, ne vez ket merzhet anezho ken. Met ya, disheñvel eo ar gwask gant tud a-vicher" a gont Violette, ganet e Brest, o chom e Pempoul bremañ hag oc'h ober studioù war ar sport e Roazhon. War an dachennoù gant c'hoarieren a-vicher e vez tost bep dibenn sizhun bremañ, o skoazell an tredeogez a zo e kreiz ar jeu.\nGant ar pal labourat gant sportourien a-vicher en dazont\nPlijout a ra kalz dezhi al labour-mañ hag e fellfe dezhi klask mont pelloc'h c'hoazh : gallout a rafe bezañ evit matchoù etrebroadel da skouer, pe evit Lig ar gampioned, kip Europa football zoken.\nE eil vloavezh studioù war ar sport e Roazhon emañ Violette evit poent, ha gant ar soñj labourat gant sportourien a-vicher en dazont. O vezañ tredeogez mod-se e tesk ur bern traoù a-benn bouetañ he raktres micherel.\nSelaouit Violette Le Chévert, tredeogez e rummad kentañ melldroad bro Frañs ar merc'hed


a-vil-vern - Wikeriadur\nEus a, mil, ha bern.\nAr 27 a viz meurz, ar blâvez 1793, e oa tud a vil-vern war-dro lez-varn Lannuon. — (Erwan ar Moal, Pipi Gonto, Kemper, 1925, p. 166.)\n..., rak a-regennadoù e falc'he an Alamaned an engroez kouerien dizesk-se, ken stank ha merien, kaset hep truez na mezh da vezañ distrujet a-vilvern. — (Jarl Priel, Amañ hag Ahont, Al Liamm, 1957, p. 13.)\nGouzout splann a rae e trofe an traoù pe da vat pe da fall evitañ - da lavarout eo e vije daonet pe salvet eneoù a vil-vern - hervez an dibab a rafe. — (Langleiz, Romant ar Roue Arzhur/levrenn I : Marzhin, Al Liamm, 1975, p. 17.)\nAdtapet diwar « https://br.wiktionary.org/w/index.php?title=a-vil-vern&oldid=285974 »\nKemmoù diwezhañ degaset d'ar bajenn-mañ d'an 17 Gou 2019, da 13:44.


Fausto Coppi e 1952\nAngelo-Fausto Coppi, a veze graet Fausto Coppi anezhañ, a oa ur reder marc'h-houarn a-vicher eus Italia. Ganet e oa bet d'ar 15 a viz Gwengolo 1919 e Castellania (Piemonte) ha marvet d'an 2 a viz Genver 1960 e Tortone (Piemonte ivez). Ur mestr marc'hhouarner e oa ha graet e veze ar «campionissimo» anezhañ pa oa aet ar maout gantañ da skouer 5 gwech e Tro Italia ha div wech en Dro-C'hall.\nTro Italia 1940, 1947, 1949, 1952, 1953\nTro Bro-C'hall 1949, 1952\nKampionad Italia war hent 1942, 1947, 1949, 1955\nKampionad ar bed war hent 1953\nBrudet e oa e gevezerezh gant Gino Bartali.\nE 1945 e oa dimezet Coppi da Bruna Ciampolini e Sestri Ponente. Ur verc'h o doe, Marina, ganet e 1947. Adal 1953 e voe brudet e zarempred gant Giulia Occhini, lesanvet gant ar c'hazetennoù an di "Dama Bianca".\nMervel a reas e vreur Serse Coppi, marc'hhouarner ivez, e 1951, goude kouezhet e Tro Piemonte.\nAdtapet diwar « https://br.wikipedia.org/w/index.php?title=Fausto_Coppi&oldid=1958114 »\nGounideien Tro Bro-C'hall\nKemmoù diwezhañ degaset d'ar bajenn-mañ d'an 15 C'hwe 2022, da 11:15.


Gouel Maria Hanter-Eost ha ugentved sizunvez war ar bloaz (B) - Le Diocèse de Quimper et Léon\nAccueil - Gouel Maria Hanter-Eost ha ugentved sizunvez war ar bloaz (B)\nGouel Maria Hanter-Eost ha ugentved sizunvez war ar bloaz (B)\nEuz ar 15 d’an 21 a viz Eost 2021\nSul 15 a viz Eost\nGouel Maria Hanter-Eost\nLk 1, 39-56 (ABC)\n39 En amzer-ze, ez eas Mari buan en hent war-zu bro ar meneziou, d’eur gêr a Vro-Judea.\n40 Mond a reas e-barz ti Zakarïaz, ha saludi Elizabed.\n41 Kerkent ha ma klevas Elizabed salud Mari, e tridas he hrouadur en he hreiz, hag e oe karget Elizabed euz ar Spered-Santel. 42 Sevel a reas he mouez ha lavared :\n— « Benniget out dreist an oll gwragez, ha benniget ar frouez euz da gorv. 43 Hag a beleh e teu din kement-mañ : Mamm va Aotrou o tond beteg ennon ? 44 Rag, kerkent ha m’he-deus da vouez skoet va diskouarn, e-neus va hrouadur tridet em hreiz gand al levenez. 45 Eüruz an hini he-deus kredet e vo sevenet ar homzou lavaret dezi a-berz an Aotrou Doue ».\n46 Renta a reas Mari d’he zro gloar d’an Aotrou Doue, en eur lavared :\n— « Kana a ra va ene meuleudi d’an Aotrou, 47 ha tridal a ra va spered e Doue va Zalver, 48 abalamour m’e-neus taolet e zellou war e zervichéréz dister.\n« Diwar vremañ, e lavaro an oll dud, a rumm da rumm, ez on eüruz, 49 ken kaer eo ar burzudou e-neus greet evidon an Oll-Halloudeg, rag santel eo e ano.\n50 « Skuilla a ra e vadèlèz, a rummad da rummad, war ar re a zouj dezañ.\n51 « Diskouez a ra nerz e vreh, ha kas kuit an dud, lorh ganto en o halon.\n52 « Diskar a ra ar rouaned diwar o zrôn, ha sevel uhel an dud izel.\n53 « Rei a ra o gwalh d’ar re o-deus naon, ar re binvidig avad, e kas kuit hep netra.\n54 « Rei a ra e skoazell da Izrael e vuia-karet, dre ma dalh soñj euz e vadèlèz ; 55 evel m’e-noa prometet d’on tadou-koz, e-keñver Abraham hag e lignez da viken ».\n56 Chom a reas Mari neuze gand Elizabed war-dro tri miz, ha goude-ze e tistroas d’ar gêr.\nMz 19, 16-22\n16 Tostaad a reas eun dén ouz Jezuz o lavared dezañ :\n— « Mestr, petra a vad am-eus da ober evid kaoud ar vuhez peurbaduz ? »\n17 Respont a reas Jezuz dezañ :\n— « Perag e rez goulennou ouzin diwar-benn ar péz a zo mad ? Doue eo an hini a zo mad, ha Doue hepkén ! M’az-peus c’hoant mond er vuhez, mir ar gourhemennou ».\n18 — « Pere ? » emezañ.\nRespont a reas Jezuz :\n– « Ne lazi ket. Ne ri ket avoultriez. Ne laeri ket. Ne lavari ket falz-testeni. 19 Da dad ha da vamm a enori ; hag ive : da nesa a gari eveldout da-unan ».\n20 Lavared a reas ar paotr yaouank dezañ :\n— « Kement-se am-eus miret penn-da-benn. Petra a vank din c’hoaz ? »\n21 Respont a reas Jezuz dezañ :\n— « M’az-peus c’hoant beza parfet, kee, gwerz kemend a zo dit, ha ro anezañ d’ar re baour, hag ez-po eun teñzor en neñvou. Goude-ze, deus d’am heul ».\n22 O kleved kement-se, ez eas kuit ar paotr yaouank, pounner e galon, rag pinvidig braz e oa ».\nMz 19, 23-30\n23 Lavared a ree Jezuz d’e ziskibien :\n— « E gwirionez, e lavaran deoh : Eun dén pinvidig a vo dïêz braz dezañ mond e Rouantèlèz Doue. 24 Lavared a ran deoh, eur wech c’hoaz : Êsoh eo d’eur hañval tremen dre eun toull-nadoz, eged d’eun dén pinvidig mond e Rouantèlèz Doue.\n25 O kleved ar homzou-ze, e oe souezet-maro an diskibien, hag e lavarent :\n— « Piou eta a hello beza salvet ? »\n26 En eur zelled outo, e lavaras Jezuz :\n— « An dud ez eo an dra-ze dreist d’o galloud, med Doue n’eus netra dreist d’e halloud ».\n27 Neuze e lavaras Pèr da Jezuz :\n— « Ha ni hag on-eus dilezet pep tra evid mond d’az heul, petra a dalvezo kement-se deom ?\n28 Lavared a reas Jezuz dezo :\n— « E gwirionez, e lavaran deoh : Pa vo renevezet ar béd a-béz, pa azezo Mab an Dén war e drôn a hloar, e vezot, c’hwi ive hag a zo deuet d’am heul, azezet war daouzeg trôn evid barn daouzeg meuriad Izrael.\n29 « Ha kement hini e-no dilezet tiez, breudeur, c’hoarezed, tad ha mamm, bugale pe barkeier, abalamour d’am ano, a resevo kant kwech muioh, ha da lod ar vuhez peurbaduz. 30 Kalz re genta a vo da ziweza, kalz re ziweza a vo da genta ».\nMz 20, 1-16\nLavared a ree Jezuz ar barabolenn-mañ :\n1 « Heñvel eo Rouantèlèz Doue ouz eur penn-tiègèz, a yeas er-mêz kerkent ha tarz an deiz, da gemer e koumanant devezourien evid e winïeg.\n2 « Marhad a reas ganto evid eun diner an devez (da lavared eo : eur péz arhant), hag e kasas anezo d’e winïeg.\n3 « Eet er-mêz war-dro nav eur, e welas reou all aze, war ar blasenn, oh ober netra. 4 Ha da re-ze, e lavaras :\n— « Kit, c’hwi ive, d’am gwinïeg, hag e roin deoh ar péz a zo just ».\n5 « Hag ez ejont.\n« Eet adarre war-dro kreisteiz, ha war-dro teir eur, e reas kemend-all.\n6 War-dro pemp eur, ez eas c’hoaz er-mêz, hag e kavas reou all eno, hag e lavaras dezo :\n— « Perag oh chomet aze, a-héd an deiz, oh ober netra ?\n7 « Respont a rejont dezañ :\n— « Peogwir n’eus deuet dén e-béd da glask ahanom ».\n« Lavared a reas dezo :\n— « Kit c’hwi ive d’am gwinieg ».\n8 « Deuet an abardaez, e lavaras mestr ar winieg d’e verour :\n— « Galv an devezourien ha ro dezo o fae, en eur vond euz ar re ziweza d’ar re genta ».\n9 « Dond a reas ar re a oa staget da labourad da bemp eur, hag e oe roet dezo beb a ziner.\n10 Pa zeuas tro ar re genta, e soñje dezo kaoud muioh, med reseo a rejont, int ive, beb a ziner.\n11 En eur reseo o fae, e hrosmolent a-eneb ar penn-tiegez en eur lavared :\n12 « Ar re-mañ, digouezet da ziweza, n’o-deus greet nemed eun eurvez labour, hag ho-peus roet dezo kement ha deom-ni, hag on-eus bet da houzañv beh an deiz hag an dommder ».\n13 « Respont a reas ar mestr da unan anezo :\n— « Va mignon, ne ran tamm gaou e-béd ouzit. Daoust ha n’eo ket evid eun diner eo ez-poa greet marhad ganin ? 14 Kemer ar péz a zo dit, ha kerz en da hent. Felloud a ra din rei d’an diweza-mañ kement ha dit. 15 Daoust ha n’em-eus ket aotre da ober ar péz a garan gand ar péz a zo din ? Pe gwarizi a vefe en da galon abalamour ma ’z on mad ? »\n16 « Evel-se e vo ar re ziweza da genta, hag ar re genta da ziweza ».\nMz 22, 1-14\n1 Staga a reas Jezuz da gomz dre barabolennou :\n2 — « Heñvel eo Rouantèlèz Doue ouz eur roue oh ober lein-eured e vab. 3 Kas a reas e zervicherien da helver d’al lein ar re a oa bet pedet, med n’o-doa ket c’hoant ar re-mañ dond. 4 Kas a reas c’hoaz servicherien all en eur lavared dezo :\n-– « Lavarit d’ar re a zo pedet : « Setu, pourchaset eo ar préd, lazet eo an tirvi hag al loened lard ; prést eo pep tra : deuit d’al lein-eured ».\n5 « Med ne rejont ket a van, hag ez ejont, unan d’e bark, egile d’e genwerz. 6 Tapoud krog a reas ar re all er zervicherien, gwallgas anezo hag e oent lazet ganto.\n7 « Eet droug ennañ, e kasas ar roue e zoudarded, hag e oe lazet ar vuntrerien ha lakeet an tan en o hêr.\n8.« Lavared a reas neuze d’e zervicherien :\n— « Prést eo al lein-eured, med an dud a oa bet pedet ne oant ket dîn da zond. 9 Kit eta dre ar hroaz-heñchou : pedit da zond d’al lein-eured an oll dud a gavot ».\n10 « Mond a reas ar zervicherien dre an heñchou, boda an oll re a zigouezas ganto, fall ha mad, hag e oe leun a dud ar zal-eured.\n11 « Dond a reas ar roue da zelled ouz an dud a oa ouz taol, hag eno, e welas eun dén ne oa tamm dillad-eured.e-béd gantañ. 12 Lavared a reas dezañ :\n— « Va dén mad, penaoz out deuet amañ hep kaoud eun dillad-eured en dro dit ? »\n« Ne lavaras grig. 13 Neuze e lavaras ar roue d’ar zervicherien :\n— « Liammit dezañ e dreid hag e zaouarn, ha taolit anezañ er-mêz en deñvalijenn. Eno e vo daelou ha skrignadeg dent. 14 Rag kalz a zo galvet, nebeud a-vad a zo dibabet ».\nMz 22, 34-40\n34 Klevet ganto e-noa Jezuz stanket o genou d’ar Saduseaned, en em vodas ar Farizianed, 35 hag unan anezo, doktor war al Lezenn, o klask lakaad Jezuz da veza nehet, a reas eur goulenn outañ :\n36 — « Mestr, pehini eo ar brasa euz ar gourhemennou el Lezenn ? »\n37 Respont a reas Jezuz dezañ :\n— « Kared a ri an Aotroù da Zoue, a-greiz da galon, gand da oll ene ha da oll spered ». 38 Hennez eo ar brasa hag ar henta euz ar gourhemennou. 39 Hag an eil a zo par dezañ : « Kared a ri da nesa eveldout da-unan ». 40 D’an daou hourhemenn-ze e tenn kement a zo el Lezenn penn-da-benn, hag er Brofeted ».\nMz 23, 1-12\nEn amzer-ze, e tisplegas Jezuz kement-mañ d’ar bobl ha d’e ziskibien :\n2 — « Kelenn a ra ar Skribed hag ar Farizianed diwar gador Voizez. 3 Grit eta, ha mirit kement a lavaront deoh. N’it ket a-vad, da gemer skwer diwar o oberou, rag lavared a reont, ha ne reont ket.\n4 « Eren a reont sammou pounner, ha karga anezo war ziouskoaz an dud, med ne fell ket dezo o-unan o diblas gand penn o biz.\n5 « Kement a reont a-vad, eo evid beza gwelet gand an dud. Dougenn a reont warno o-unan rubanou ledan-kenañ, warno c’hoaz pennadou-skrid al Lezenn, hag ez eo hir-kenañ ar fleñch euz o mantilli. 6 Plijoud a ra dezo ar plasou a enor er prejou, ar plasou kenta er zinagogennou, 7 beza saludet war ar plasennou, ha beza anvet « rabbi » gand an dud.\n8 « C’hwi a-vad, n’it ket da rei deoh an ano a « rabbi », rag n’ho-peus nemed eur mestr evid kelenn ahanoh, hag ez oh breudeur oll.\n9 « Na roit da zén war an douar an ano a dad, rag n’ho-peus nemed eun Tad : an hini a zo en neñvou.\n10 Na rit ket kennebeud rei deoh an ano a zoktor, rag n’ho-peus nemed eun doktor : ar Hrist.\n11 « An hini brasa en ho-touez, ra vo servicher deoh. 12 Piou bennag en em lakaio uhel, a vo izelleet, ha piou bennag en em lakaio izel, a vo uhelleet.


Straed ar Gereon - Kemper (BR)\nDegemer Ober anaoudegezh gant Kemper Glad Un nebeud lec’hioù da weladenniñ Straed ar Gereon\nAr straed ma vez graet ar muiañ a genwerzh e Kemper eo bet straed ar Gereon a-holl-viskoazh. Dont a ra hec’h anv eus korfuniad ar gereon hag ar votaouerien a laboure hag a werzhe lêr enni.\nEr Grennamzer e kase an hent pennañ strizh-se eus ar Blasenn Sant-Kaourantin d’ul lec’h ledanoc’h e kroashent ar straedoù Sant-Frañsez hag ar Stalioù-kig : ar Blasenn Maubert, anvet ivez Plasenn al Louzoù, plasenn al legumaj. Ac’halese e tiskenn ar straed betek ar Pont Medard a dremen dreist ar stêr Deir. Ar savadur-se, a oa ur pont-gwint gwechall, a dalveze da liammañ al lodenn eus kêr a oa e dalc’h an eskopti, penn-da-benn straed ar Gereon, ha fabourzh an dug en tu all.\nHiziv eo deuet da vezañ ur straed-kerzhet gant savadurioù liesseurt-kenañ a-bep-eil : tiez o bannoù koad e-kichen tiez-lojañ gant mein greunit bras, savet diwezhatoc’h, goude ma oa bet rediet da sevel tiez gant an dafar-se da-heul tan-gwall bras miz Mezheven 1762 a grogas el lodenn reter eus ar straed hag a zistrujas kalz a diez.\nGoude ar gwallzarvourd-se e oa bet karget an ijinour Gilles ANDRE gant an Ti-kêr e 1764 da sevel un tres kêraozerezh kentañ. Ar pal a oa kemmañ hentad straed ar Gereon peurgetket, ha linennañ an talbennoù nevez e maen. Abalamour d’an Dispac’h Bras ne voe ket kaset al labour da benn.\nMiret eo bet, evit darn, hoal ar straed-se evel ma oa gwechall neuze. Hiziv e vez rummet, miret ha renevezet an tiez-lojañ kozh. Gant ar politikerezh zo renet evit broudañ an dud da gempenn an talbennoù e c’haller adwelet ar bannoù koad liesliv ha saouriñ ouzh kaerderioù an testenioù-se eus an Istor.


Pajenn:Troude ha Milin - Ar marvailler brezounek.djvu/194 - Wikimammenn\nPajenn:Troude ha Milin - Ar marvailler brezounek.djvu/194\nDre-ze ’ta ec’h en em glevaz brao-braz ann daou goz-ma diwar-benn dimezi, ha tost e voa d’ar stal da veza great etre-z-ho, nemet ann dijentil a lavaraz ne zimezche ket a-enep he vugale. — Goulenn a rinn out-ho, eme-z-han, ha kredi a rann ne virint ket ouz-in.\nAr verc’h dioc’h-tu a lavaraz d’he zad : — Ker koz ha ma’z oc’h, ha bugale d’e-hoc’h enn oad dimezi zo-ken, ne gav ket d’in e ve fur d’e-hoc’h tamm e-bed klask eil-zimezi. Daoust ha n’oc’h ket euruz evel ma’z oc’h brema, ma kav d’e-hoc’h e vec’h eurusoc’h gant eur c’hrek evit gant ho pugale ? Ma ve-ni a ve bugale fall c’hoaz, bugale digaloun evel a zo re brema, bugale n’ho deuz vad e-bed da ober d’ar vamm, d’ann tad ho deuz bet kalz a boan o sevel anezho, hag a lezfe anezho da gaout diouer euz a bep tra, evit mont da heul ann estren, ha rebech d’ezho ez int koz, pe galz a draou fall evel a glever brema ; ia neuze, eme C’hlodina, ne ve netra da lavaret, hag ho pefe eunn abek-bennag da zimezi. Evit brema a-vad n’ho peuz\nket, rak ne c’heller ket lavaret e ve hini ac’ha-\nAdtapet diwar « https://br.wikisource.org/w/index.php?title=Pajenn:Troude_ha_Milin_-_Ar_marvailler_brezounek.djvu/194&oldid=114306 »\nKemmoù diwezhañ degaset d'ar bajenn-mañ d'an 4 Meu 2018, da 22:36.


Abrege eus an Aviel/Chapistr 55 - Wikimammenn\nAbrege eus an Aviel/Chapistr 55\n◄ Evit an 17 sul goude ar Pantecost Evit an 18 sul goude ar Pantecost Evit an 19 sul goude ar Pantecost ►\nEvit an trivec’hvet Sul goude ar Pantecost.\nTUd vad ha carantezus a zougas hac a bresantas da Salver ar bed un den clàn pehini a oa paralitic, da lavaret eo, seyet, hac a oa gourveet voar ur guele. Jesus o velet ar feiz o devoa, a lavaras d’ar paralitic : va map, ho pet fizianç ha quemerit couraich, ho pec’hejou a so pardonet deoc’h. Goudeze e lavaras dezàn : savit, douguit ho quele, hac iit d’ho ty. An den-ze en em gavas er moment-ze yac’h ha dispos : ober a eure ar pez a oa ordrenet dezàn, hac ar bobl o velet ur miracl quer bras, a rentas gloar da Zoue.\nSant Vaze, Ch. 9.\nMeditation voar an dispositionou gant pere e tleomp caout recours ouz Doue evit beza chelaouet.\nRet eo en em adressi dezàn gant fizianç ; goulen dreist pep tra hon ezomou spirituel ; ober eus hon c’hostez ar pez a ellomp, hac en em resina d’e volonte divin.\nAr Paralitic hac an dud vad-ze pere en dougue, a zisquee dre an action-ze penaus e credent en devoa hor Salver ur gallout souveren voar an oll infirmiteou hac an oll glenvejou, ha penaus en devoa ur vadelez pehini ne scuize quet o soulagi ar re miserabl hac oc’h ober vad da bep sort tud. Credit ive hoc’h-unan penaus en deus hor Salver carantezus ur guir desir d’ho tilivra eus hoc’h oll miseriou hac infirmiteou. Presantit dezàn hoc’h ene, ha pedit-èn d’e farea eus he faralisi spirituel ; mæs pedit-èn gant ur feiz beo, gant ur fizianç humbl ha disposet da gooperi d’e c’hraçou : ha credit parfet e roï deoc’h ar sclerigen, an nerz hac an oll graçou necesser evit silvidiguez hoc’h ene.\nPeguement a Sænt so er barados pere a so bet pec’herien vras er penn quenta eus o amser ! O c’honversion a zisquez deoc’h ar batiantet vras hac ar vadelez infinit eus a Zoue, hac a dle disqui deoc’h esperout gant fizianç ar pardon eus ho pec’hejou, ha cridi e erruot er memes eürusdet mar bezit fidel d’ar c’hraç evel ma ind-y bet. Peguer consolant eo ar virionez-ma ! Pebes couraich na dle-hi quet da inspira da ur pec’her !\nEvidoc’h-hu, eneou fidel, mar en em guivit nec’het gant poaniou-speret, tourmantet gant tentationou, heb consolation ebet ; mar seblant deoc’h e vec’h dileset gant Doue, hac e ve disesperet pep tra evidoc’h, na gollit quet couraich, en em acquitet atau ouz ho tever guella ma allot, en em abandonit hac en em resinet da volonte Doue ; livirit dezàn gant ur fizianç humbl : va Doue, ne gavàn consolation ebet em poaniou, ne gavàn goud ebet em devotionou, tourmantet oùn gant pep sort tentationou, ne ouzòn quet petra a teuin, quement a allàn da ober em affliction, eo en em abandoni etre ho taouarn : va oll boan ha va oll spont a dremen, hac en em gavout a ràn e peoc’h, querquen ha ma em eus lavaret deoc’h a galon : Va Doue, ne zesiràn nemedoc’h ; va Doue, en em abandoni a ràn deoc’h.\nHa beza hoc’h eus-hu an oll fizianç a dleit da gaout er visericord eus a Zoue ?\nNa songit-hu quet marteze penaus ne deus moyen ebet deoc’h d’en em disober eus ur goall accustumans bennac ho pe quemeret ?\nNe doc’h-hu quet er c’hontrol ur pec’her presomptuus ? Songeal a rit-hu e viot pardonet gant Doue hac e viot salvet heb ober netra hoc’h-unan ?\nPetra a rit-hu evit silvidiguez hoc’h ene ?\nPe seurt effort a rit-hu evit trec’hi ho coall inclinationou ?\nPebes profit a dennit-hu eus a c’hraçou an Autrou-Doue, eus e inspirationou santel ? Elec’h songeal da geinch buez, na berseverit-hu quet en ho tisurz heb remors nac aoun ebet ?\nO va Doue, na bermetit quet e couessen nac er bresomption nac en disesper. Grit din ar c’hras da labourat evit silvidiguez va ene gant aoun ha gant spont en ur gonsideri va sempladurez ha va fragilite ; mæs liquit ive em ene ur fizians parfet en ho cras, en ho madelez, en ho misericord.\nAdtapet diwar « https://br.wikisource.org/w/index.php?title=Abrege_eus_an_Aviel/Chapistr_55&oldid=95055 »\nKemmoù diwezhañ degaset d'ar bajenn-mañ d'an 9 Du 2016, da 15:03.


Job Jaffre - Wikipedia\n(Adkaset eus Job Jaffré)\nJob Jaffre d'an 28 a viz C'hwevrer 1942\nJos Pempoull, Mabedad\ne Berne, e Breizh\ne Alre, e Breizh\nJoseph-Marie Jaffré, lesanvet Job Jaffre, pe c'hoazh Jos Pempoull, ganet e 1906 e Berne ha marvet e 1986 en Alre, Mabedad e anv-pluenn, zo ur c'hazetenner breizhat hag ur skrivagner brezhonek hag en deus skrivet e-barzh L'Heure Bretonne ha La Liberté du Morbihan.\n5 Tro-dro da Job Jaffre\n7 Lec'hiennoù diavaez\nD'ar 6 a viz Mae 1906 e voe ganet Job Jaffre en un tiegezh labourerien-douar, en ur gêriadenn anvet Manepil e kumun Berne, war lez lenn ar Pont-Kalleg. Bet eo er skol e Karnasen a-raok bezañ bet kaset da Redon da skol Sant-Salver gant person ar barrez. Eno e lennas ul levr nevez embannet anvet Ar en Deulin gant Yann-Bêr Kalloc'h. Un dizoloadenn e voe ar skrid-se evitañ.\nDa 16 vloaz e krogas Job Jaffre da genlabourat gant Loeiz Herrieu er gelaouenn Dihunamb. Dianav e oa e anv-pluenn d'ar mare-se gant an dud.\nMont a reas da skolaer e skol Kernaskledenn a-raok mont d'an arme. goude e labouras e korn Pariz.\nE 1931 e tistroas da Vreizh, d'an Oriant, da labourat er gazetenn bemdeziek Le Nouvelliste du Morbihan, rak asantet en doa bezañ penn-skrivagner ar gazetenn.\nStrollad Broadel BreizhAozañ\nEzel eo bet eus Strollad Broadel Breizh. E miz Kerzu 1940 ez eas kuit eus ar gazetenn Le Nouvelliste du Morbihan, rak asantet en doa bezañ penn-skrivagner ar gazetenn genlabourerezhour L'Heure Bretonne.\nRebechet e vez dezhañ un nebeud frazennoù vil en dije bet skrivet er gazetenn-se, evel À la porte les Juifs & les enjuivés, a embannas d'an deiz goude skrapadeg ar Vel' d'Hiv a c'hoarvezas d'ar 16 ha d'ar 17 a viz Gouere 1942, hag eñ rener L'Heure Bretonne.\nGoude-se e voe kelaouenner er gazetenn La Liberté du Morbihan ma tifennas sevenadur Breizh.\nE dibenn ar brezel e voe toullbac'het e-pad 14 mizvezh ha leusket da vont da Nedeleg 1945 rak ne oa netra da damall dezhañ.\nKazetenner e voe adarre e 1955 e La Liberté du Morbihan, ma voe lakaet da aozañ pennadoù evit bro an Alre. Betek 1973 e chomas kazetenner eno. Goude, pa oa war e leve-gozhni, e kenlabouras gant kelaouennoù brezhoneg Bro-Wened, gant Diwan, Dastum ha kalz a gevredigezhioù all. Bep Gwener e skrivas e bennad Etrezomp e brezhoneg betek e varv.\nEmbannet eo bet an dastumadenn glok eus skridoù Job Jaffre er gazetenn La Liberté du Morbihan gant Daniel Doujet, Adkavout a reer Job Jaffre evel skidaozer er gelaouenn Breizh war ul luc'hskeudenn bet embannet e 1979.\nD'an 12 a viz Meurzh 1986 e varvas Job Jaffre en Alre.\nYann ar Baluc'henn. Kempennet gant Daniel Doujet. Dastum 1986\nEtrezomp e brezhoneg, dastumad pennadoù tennet eus La Liberté du Morbihan, kempennet evit an embann gant Daniel Doujet, hag embannet gant Emglev Bro an Oriant:\nEtrezomp e brezhoneg 1980-1981 (2008)\nEtrezomp e brezhoneg 1982-1983 (2009)\nEtrezomp e brezhoneg 1974-1975 (2010), anezhañ adembannadur ar pennadoù a gaver e Yann ar Baluc'henn (evit an darn vrasañ)\nEtrezomp e brezhoneg 1976-1977 (2011) (gant Pierre Le Sausse)\nEtrezomp e brezhoneg 1978-1979 (2013) (gant Pierre Le Sausse)\nPennadoù e Dihunamb war-dro 1922\nPetrol e Bro-Gwened 35/1940/3<=>Pardon chapel ar c'hoad 141/1943/6 e L'Heure Bretonne.\nC'hoarioù goañv 112/1943/2<=> Skouer an Ao. Kotonneg 135/1943/1-2, en Arvor\nDiaoul Nignol 4-5/1945/14<=> Un deiz e vo, en Avel\nLoeiz Herrieu en dihuner 26-27/1953/4<=>De hortoz kementrall 45/1958/3 e Bro Guéned\nAogust Brizeug marv div wezh 40/1953/59<=>Mar dit da jiboes : ur sant n'eo ket ur c'had 46/1954/56, Al Liamm\nAvanked koad Pont Kalleg 75/1954/11<=>Xavier de Langlais : A Roahon de Sarhau 205/1975/30, e Bleuñ Brug\nMorholou miz Meurzh 07.03.1986, La Liberté du Morbihan.\nEr bed endro dem 2/1981/1<=>En tad koh hag en tele 18/1985/8, en Doéré\nBreizh hor bro (gant skoazell Charlez ar Gall). 1955. Adembannet e 2005. Diwar-benn ar sevenadur e Breizh, Emb. Skol Vreizh. Dindan renerez Polig Monjarret, ez eo bet savet al levrig-mañ gant Charles ar Gall ha Job Jaffre, evit reiñ un tamm deskamant war danvez Breizh da izili ar c'helc'hioù keltiek hag ar bagadoù.\nSecrets et Mystères de nos Kêr, Dalc'homp Soñj.\nTro-dro da Job JaffreAozañ\nUn hentig a zo e kêr an Oriant anvet "Chemin Job Jaffré".\nKenavo Job, Job Jaffré en des hon huteit, pajennoù 1 ha 4-6, An Doéré, Dastumadenn é Brehoneg Bro Gwéned, Niverenn 20, Neué-Amzer 1986, ISSN: 0750-3326.\nJob Jaffre war lec'hienn ar BNF\nJob Jaffre war lec'hienn Kernascleden\n↑ 29/09/2013 Lec'hienn Ouest-France Kronikennoù Job Jaffre a zo bet embannet.\n↑ 20/10/2009 Lec'hienn Le Telegramme: Daniel Doujet. Gantañ e advev oberenn Job Jaffre.\nAdtapet diwar « https://br.wikipedia.org/w/index.php?title=Job_Jaffre&oldid=1986905 »\nKemm diwezhañ d'an 20 Ebr 2022 da 16:23\nKemmoù diwezhañ degaset d'ar bajenn-mañ d'an 20 Ebr 2022, da 16:23.


Jeruzalem, kan d'an Aotroù! - Tiegezh Santez Anna\nJeruzalem, kan d'an Aotroù!\nPublié le 7 juin 2014 par G.G.M.\nSalm 147 (146-147)\n1 Meulit an Aotroù! Rak mat eo kanañ d'hon Doue, rak dous eo, dereat eo e veuliñ.\nAn Aotroù eo en deus savet Jeruzalem, a zastum re stlabezet Israel,\na yac'ha ar re o deus ar c'halon flastret, hag a lien o goulioù.\nKontañ a ra niver ar stered, o gervel a ra holl dre o anv.\n5 Meur eo hon Aotrou, e c'halloud a zo bras, e skiant a zo divent.\nAn Aotroù a skoazell ar re izel, hag ec'h izela ar re zrouk betek an douar.\nKanit d'an Aotroù gant trugarekadennoù, meulit hon Doue gant an delenn.\nGoleiñ a ra an neñvoù gant ar c'houmoul, kempenn a ra ar glav evit an douar, lakaat a ra ar geot da ziwanañ war ar menezioù,\nreiñ a ra magadur d'ar chatal, ha da re vihan ar vran o krial.\n10 Ne laka ket e blijadur e nerzh ar marc'h, ne ra van ebet eus divhar an den,\nan Aotroù a gav e blijadur er re a zouj anezhañ, er re a esper en e vadelezh.\nJeruzalem, kan d'an Aotroù! Sion, meul da Zoue!\nRak startaet en deus barrennoù da zorojoù, benniget en deus da vibien en da greiz,\nreiñ a ra ar peoc'h da'z harzoù, leuniañ a ra ac'hanout eus ar gwellañ gwinizh.\n15 Kas a ra e c'her war an douar, hag e gomz a red buan.\nReiñ a ra an erc'h heñvel ouzh ar gloan, hag e skuilh ar rev gwenn evel ludu.\nTeurel a ra skorn dre dammoù, piv a bado dirak e yenijenn?\nKas a ra e gomz, hag o laka da deuziñ. Lakaat a ra e avel da c'hwezhañ, hag e red an doureier.\nRoet en deus da anavezout e gomz da Jakob, e reolennoù hag e varnedigezhioù da Israel.\n20 N'en deus graet evel-se da vroad all ebet, ha n'anavezont ket e varnedigezhioù. Meulit an Aotroù!.\nDeus lizher sant Paol d'ar Romaned 8,10-1\nMar demañ ar C'hrist ennoc'h, ha goude ma vefe ho korf tra a varv en abeg d'ar pec'hed, ho spered en deus buhez en abeg d'ar reizhder. Mar demañ o chom ennoc'h Spered an Hini hag en deus dihunet Jezuz a-douez ar re varv, neuze an hevelep hini hag en deus dasorc'het Jezuz a advevo ivez ho korfoù marvel, dre e Spered o chom ennoc'h.\ndre hanterouriezh santez Anna,\nMamm ar Werc'hez Vari\nmamm-gozh Jezuz ha\nPatronez ar Vretoned,\nlakait splannder Ho Tremm\nda barañ hiziv war hor bro,\nni Ho ped dre Jezuz-Krist hon Aotroù!\nIliz ar Roc'h-Morvan\nPublié dans Pantekost, Salmaoueg, Breizh da Jezuz\nJezuz kinniget en Templ / In Purificatione beatae Mariae Virginis\nKleden ha Sant-Hernin\nAn Dreinded Santel


Pajenn:Morvan - Buez ar Zent, 1894.djvu/455 - Wikimammenn\nPajenn:Morvan - Buez ar Zent, 1894.djvu/455\nbraz. Da vihana sant Per n’en doa ket c’hoaz resevet ar Spered-Santel d’ann ampoent, e leac’h kristenien hon amzer-ni a bec’h eveldan goude beza bet ar c’hras kaer-ze. Goulskoude, Jezuz o veza great eur zell var ann abostol keaz, hema a anavezaz dioc’htu ar grevuzded euz he faot hag a zirollaz da vouela. Kounta a reer e vouelaz ken dourek epad ann nemorant euz he vuez ma’z oa kaniet he zivoc’h gant ann daelou a skuille.\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/455&oldid=137665 »


Traoù ho peus da c’houlenn ? · Région Bretagne\nDegemer > Hon obererezhioù > Hor raktresoù meur > Ar wienn evit an holl e Breizh > Traoù ho peus da c’houlenn ?\nTraoù ho peus da c’houlenn ?\nPegoulz e c’hallin kevreañ ouzh ar c’has uhel-kenañ gant ar wienn optikel ?\nTamm-ha-tamm e vez staliet ar wienn optikel e pep lec’h e Breizh, an eil kumun war-lerc’h eben, an eil karter war-lerc’h egile, hag echu e vo an traoù ac’hann da 2026. Evit gouzout pegoulz e vo staliet du-se, sellit ouzh ar gartenn a gaver amañ.\nPerak e vezer ken pell o staliañ ar wienn ?\nUr pezh chanter divent eo staliañ gwiennoù optikel evit ouzhpenn 3 milion a dud e Breizh, rak-se ez eus ezhomm da lakaat kalz arc’hant ha binvioù industriel e-barzh ar jeu e-pad pell amzer. Ur gwir glaoustre eo staliañ ar wienn e pep lec’h e Breizh, an eil kumun war-lerc’h eben, an eil straed war-lerc’h eben.\nGallout a ra ma amezeg kevreañ gant ar wienn, me ne ran ket avat. Petra zo kaoz ?\nNe vez ket staliet ar wienn optikel diouzh harzoù ar c’humunioù. Graet e vez diouzh tres ar rouedad pellgomz a oa bet savet meur a zek vloaz zo. Sellit e-barzh lec’hienn korvoer ho rouedad evit gouzout ha gallout a reer kevreañ ho lojeiz ouzh ar wienn. Ma vez mat, it e darempred gant ho pourvezer monedoù Internet. Ma vez un diaezamant bennak, it e darempred gant ar stal THD Breizh kuit a dortañ.\nStaliet e vo ar wienn e-barzh ma c’humun : pegeit e pado al labourioù ?\nEvit pep kumun eo dav kontañ ur bloavezh labourioù well-wazh. Evel-just e c’hall an traoù padout pell pe belloc’h diouzh al lec’hioù ha diouzh niver al lugelloù. Rak evit staliañ ar wienn e ranker kas ur bern difraeoù da benn, melestradurel, teknik ha gwirel zoken, ober meur a studiadenn, goude-se e vez labourioù ijinerezh sivil ha lakaet e vez aveadurioù war hedoù hir-hir a-benn ar fin.\nPenaos bezañ kelaouet pa vo gallet lugañ ma lojeiz ouzh ar wienn ?\nSellit ouzh hor c’hartenn evit gouzout peseurt bloaz zo lakaet evit al labourioù. Pa vo deuet ar mare n’ho po nemet sellet ouzh ar gartenn lakaet enlinenn gant korvoer ar rouedad, ar stal THD Breizh.\nDaoust ha troc’het e vo Internet du-mañ keit ha ma vo staliet al linenn kas uhel-kenañ ?\nAlies-tre e tremen al linenn kas uhel-kenañ dre wienn optikel dre ar memes hent evel ar rouedad pellgomz a zo dija. Ne viot kevreet ouzh ar wienn nemet gant ma vo luget ho lojeiz, da lavaret eo ma vez staliet ar rouedad en ho straed dija ha gant m’ho pez kemeret ur c’houmanant digant un oberataer. Da c’hortoz e talc’hot gant ar gevreadenn a zo ganeoc’h betek bremañ.\nPegement e kousto koumanantiñ d’ar c’has uhel-kenañ dre ar wienn optikel ? Daoust ha ret e vo din paeañ ar frejoù staliañ ?\nTermenet e vez priz ar c’houmanant d’ar c’has uhel-kenañ dre ar wienn optikel gant ar bourvezerien monedoù da Internet. Heñvel a-walc’h eo ar prizioù evit koumanantiñ d’ar c’has uhel-kenañ ouzh ar pezh a gustumer gwelet evit ar rouedad kouevr.\nGallout a ra an oberataer lakaat paeañ frejoù liammet ouzh juntañ pe mont war ar rouedad. Diouzh politikerezh kenwerzhel an oberataer e c’hall ar frejoù-se bezañ profet deoc’h.\nN’hallan ket mont war Internet pe ne gevrean ket buan a-walc’h. Gallout a ran kaout ar c’has uhel-kenañ diwar vremañ ?\nAn takadoù (karterioù, kêrioù, kêriadennoù) lec’h m’eo stank an tiegezhioù n’o deus ket a gas uhel a-walc’h a vez graet war o zro da gentañ. E degouezhioù zo e vo gallet modernaat ar rouedad da c’hortoz ma vo staliet ar wienn. Bez’ ez eus diskoulmoù all da c’hortoz ivez (s.o. ar goulenn da-heul).\nPetra eo an diskoulmoù da c’hortoz, ma n’hallan ket kevreañ ouzh ar wienn du-mañ c’hoazh ?\nMa n’eo ket kreñv a-walc’h ho kevreañ ez eus diskoulmoù evit kaout an uhelgas, evel dre loarell pe ar 4G diloc’h. Evit gouzout hiroc’h, sellit ouzh lec’hiennoù Internet ar bourvezerien monedoù. Megalis Breizh a ali ac’ahnoc’h ivez da sellet ouzh al lec’hienn-mañ.\nDiaezamantoù am eus o kevreañ ouzh Internet, gant piv eo ret din mont e darempred ?\nMégalis Breizh hag ar strollegezhioù e Breizhn’int ket pourvezien monedoù da Internet. Sevel a reont ar rouedad gwienn optikel a vez implijet gant ar bourvezerien monedoù da Internet. Ho pediñ a reomp neuze da vont e darempred gant ho pourvezer evit kement diaezamant teknikel a vefe liammet ouzh ho kevreadenn.\nPenaos koumanantiñ ouzh ar c’has uhel-kenañ dre ar wienn optikel ? Ret eo din cheñch oberataer ?\nAdal ma vo bet staliet ar rouedad e-kichen du-se e c’hallot mont e darempred gant ar pourvezer moned choazet ganeoc’h evit koumanantiñ d’ar c’has uhel-kenañ dre ar wienn optikel. Ma vez kinniget ar c’has uhel-kenañ dre ar wienn optikel gant hoc’h oberataer en ho takad ne vo ket ret deoc’h cheñch oberataer.\ntakad ne vo ket ret deoc’h cheñch oberataer. Ha ret e vo ober labourioù e-barzh ma lojeiz evit bezañ luget ouzh ar c’has uhel-kenañ ?\nYa. Evit gallout kevreañ ouzh ar c’has uhel-kenañ dre ar wienn optikel e ranker staliañ ul lugell nevez en ho lojeiz ha cheñch an aveadurioù ivez marteze. Kevreet e vo ho lojeiz war-lerc’h m’ho po goulennet koumanantiñ gant ar pourvezer moned a lavaro deoc’h penaos ober diwar neuze.\nPenaos kavout roll an oberataerien evit ma zakad ?\nRoll an oberataerien a labour war rouedad publik ar wenn optikel e Breizh a gaver amañ.\nNe fell ket din kaout ar wienn optikel, petra eo ret din ober ?\nN’ho peus netra d’ober da neuze. Delc’her a rit gant ho koumanant evel m’emañ. Ne vo ket staliet ar wienn optikel en ho lojeiz paneve ma c’houlennit gant un oberataer en ober ha ma paeit ur c’houmanant.\nHa gallout a ran delc’her gant ma linenn bellgomz kouevr gozh ?\nYa, gallout a rit delc’her gant ho linenn bellgomz kouevr ma ne fell ket deoc’h kevreañ dre ar wienn optikel.


Kêr vihan al levrioù kozh neuziet e-giz er Grennamzer\nPebezh aergelc’h e Begerel ! Eus straed an Nezerezh da blasenn ar C’hoc’hu ez eus tiez e greunit eus ar 16vet, 17vet ha 18vet kantved. Miret o deus-holl o zres kaer. Kit gant straedigoù kammigellek ha dudius-kenañ ar gêr vihan neuziet-kaer-se e-pad un enderv. Kit da c’houde da bourmen e liorzh an Thabor, ul liorzh iskis-kaer anezhi. Savet eo bet al liorzh-se, deuet da vezañ ur milendall gant skalieroù ha mogerioùigoù, el lec’h ma oa ar c’hastell. Eus al lec’h-se e vezer sebezet gant ar maezioù a vez gwelet tro-war-dro.\nDeuit amañ deomp al levrioù kozh !\nAmañ ez eus levrdioù, aze ez eus stalioù keinerien pe vistri-skriverien … Kêr al levrioù eo Begerel. Bep bloaz, da vare Gouel bras al Levrioù a vez aozet da vare dibenn-sizhun Pask, e vez degemeret un engroeziad tud entanet ha gwerzherien levrioù-kozh. Adkavout a reer an hevelep aergelc’h enni hag an hini a vez e-pad an abadenn « La Fureur de lire », devezhioù aozet e miz Here er par broadel.\nUn droiad dre gastell Karadeg a erbeder deoc’h ober. Gant e bark, an hini ec’honañ eus Breizh, eo bet dleet dezhañ bezañ lesanvet « ar Versailhez vreizhek ». Gwez-ivin zo enni. E iliz giz c’hotek flammek zo moarvat unan eus ilizoù kaerañ ar vro. Kit e-barzh ! An nav gwerenneg bet graet er 16vet kantved a ya d’ober ul lec’h pinvidik anezhi.\npe war roudoù ar Gwesklin\nEn em gavit, tud pitilh gant ar Grennamzer, e kastell Montmuran. Sebezus eo tourioù ar c’hastell, aveet gant balegoù-tarzhell ha difennet gant dorioù-gwinterezh ha daou bont-gwint. Amañ eo e voe marc’heget Beltram ar Gwesklin e 1354 hag e timezas gant Jeanne Laval 20 vloaz diwezhatoc’h.


Diforc'hioù etre adstummoù "Norzh" - Wikipedia\nDiforc'hioù etre adstummoù "Norzh"\nStumm eus an 17 Mez 2013 da 07:35\n171 okted ouzhpennet , 8 vloaz zo\nStumm eus an 4 Ebr 2013 da 14:21 (kemmañ)\nD (Bot: Migrating 116 interwiki links, now provided by Wikidata on d:q659 (translate me))\nStumm eus an 17 Mez 2013 da 07:35 (kemmañ) (dizober)\n* ''Ma klaskit an [[departamant gall]], kit da welout [[Norzh (departamant)]].''\nAn '''Norzh''', (pe '''Hanternoz''', met hemañ hepken er rann eus an hantervoul norzh a zo etre ar [[penn-ahel an Norzh|penn-ahel]] ha [[Trovan|Trovan ar C'hrank]]<ref>[[Geriadur Brezhoneg an Here]], p.603b.</ref>, pe '''[[Sterenn]]''' a-wechoù), a zo unan eus ar [[pevar avel]], an tu-enep d'ar '''Su''', pe '''Kreisteiz'''.\nE sevenadur [[Europa]] e kemerer harp war an Norzh a zo lakaet da zurc'hadur pennañ, hag adalek an Norzh eo e vez graetanv eus ar roudoù-avelioù all peurvuiañ.\nNorzh a c'hell bezañ :
\n* Norzh douaroniel pe Norzh gwir, ur roud-avel a-hed gorre ar [[Douar|voul-Douar]] a yafe davetwar-du ur pol douaroniel war ahel an Douar hag e vez kavet gant un den a vefe war ar [[keheder|c'heheder]] pa sell ouzh an [[heol]] o sevel emañ ar pol Norzh war e gostez kleiz.
\n* [[Penn-ahel gwarellek|Norzh gwarellek]] pe Norzh magnetek, ur roud-avel a-hed gorre ar voul-Douar a yafe davetwar-du al lec'h m'emañ [[gwarellegezh|nerzh park magnetek]] o talvezout ar muiañ.
\n* Ur roud ha n'eoa ket o vont davetwar-du an Norzh douaroniel pe warellek ez-resis (langaj ar bobl).\nPriziet eo an Norzh gwarellek peogwir eo posubl kavout ur roud a c'hell bezañ gwelet evel hini an Norzh douaroniel diwar un [[nadoz-vor]]. An diforc'h etre ar roud-se hag hini an Norzh douaroniel a vez anvet an [[distroenn warelllek]]. Dre vras e vez posubl chom hep klask jediñ ur roud resisoc'h en ur degemerout ar roud evel m'emañ. Koulskoude e vez ezhomm a-wechoù kaout ur reizhadenn pe e spered an den pe dre un ardivink bennak.
\nChañch a ra [[ankl]] an distroenn hep ehan, met dre vilvedoù, setu perak e vez roet war kartennoù'zo e dalvoud evit ar bloaz m'eo bet savet ar gartenn.\nE mojennoù Hellaz kozh e oa un doue a c'hwezhe an avel o tont eus an Norzh ha [[Boreas]] e anv. Setu perak e vez kavet el lennegezh, da skouer e testennoù Platonos, meneg an Hiperboreidi (pe Dreistvoreidi) a vefe tud mitek o vevañ e Norzh pellañ ar bed.\nAdtapet diwar « https://br.wikipedia.org/wiki/Dibar:MobileDiff/1513759 »


Pajenn:Le Gonidec - Bibl Santel pe Levr ar Skritur Sakr, eil levr.djvu/127 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/127\n12. Savit ann arouéz war vuriou Babilon ; kreskit hé diwall. Savid diwallerien, aozit spiou ; râk mennet en deûz ann Aotrou, ha gréat en deûz kémen̄d en dôa diouganet a-énep tûd Babilon.\n13. Té péhini a choum war ann douréier vrâz, hag éc’h eûz kémen̄d a den̄zoriou, da zivez a zô deûet, c’hoarvézet eo da zispennadur.\n14. Aotrou ann arméou en deûz touet dré-z-han̄ hé unan : Lakaad a rinn ann dûd da gouéza war-n-od ével biskouled ; hag hî en em laouénai oc’h da zispenna.\n15. Hén̄ eo en deûz gréat ann douar gan̄d hé ners, en deûz aozet ar béd gan̄d hé furnez, hag en deûz lédet ann én̄vou gan̄d hé boell.\n16. Diouc’h trouz hé vouéz, ann douréier en em zastum enn én̄v ; hén̄ a zastum ar c’hoabr eûz a benn ar béd, hag a laka ann arné da gouéza é glaô ; hén̄ a denn ann avel eûz hé den̄zoriou.\n17. Diskian̄t eo pép dén gan̄d hé wiziégez ; mézégez ar c’hizeller eo ar skeûden, ô véza ma eo eunn dra c’haou ar péz en deûz kizellet, ha n’eûz két a éné enn-han̄.\n18. Labouriou gwân in̄t, hag a laka da c’hoarzin ; é amzer ar wélédigez éz ain̄t-da-nétra.\n19. Lôden Jakob né két hén̄vel oud ar ré-man̄ ; râg hén̄ eo en deûz gréat pép-trâ, hag Israel eo gwalen hé zigwéz : Aotrou ann arméou eo hé hanô.\n20. Té eo ar morzol gan̄t péhini é vrévinn ann armou a vrézel ha gan-éz é vrévinn ar brôadou, ha gan-éz é tispenninn ar rouan̄télésiou.\n21. Ha gan-éz é vrévinn ar marc’h hag ar marc’hék ; ha gan-éz é vrévinn ar c’harr hag ar c’harréner :\n29. Ha gan-éz é vrévinn ann ozac’h hag ar c’hrég ; ha gan-éz é vrévinn ar c’hoziad hag ar bugel ; ha gan-éz é vrévinn ar paotr-iaouan̄k hag ar plac’h-iaouan̄k :\n23. Ha gan-éz é vrévinn ar méser hag hé dropel ; ha gan-éz é vrévinn al labourer hag hé denn : ha gan-éz é vrévinn ar pennou-brô hag ar pennou-kéar.\n24. Ha mé a zistolô da Vabilon ha da holl dûd ar C’haldéa ann holl zroug hô deûz gréat é Sion, dirâg hô taoulagad, émé ann Aotrou.\n25. Chétu mé a ia d’az kavout, ménez bosennuz, émé ann Aotrou, té péhini a zaotr ann douar holl ; ha mé a astennô va dourn war-n-od, hag é tiframminn ac’hanod eûz a greiz ar réc’hier, hag é likiinn ac’hanod da eur ménez losk.\n26. Ha na vézô két tennet ac’hanod a véan korn nag a véan diazez ; hôgen kollet é vézi da-vikenn, émé ann Aotrou.\n27. Savid ar bannier war ann douar ; sonid ar c’horn-boud é-touez ar brôadou ; aozid ar brôadou enn hé éneb-hi ; galvid enn hé éneb rouéed Ararat, Menni hag Assénez, strollit Tafsar enn hé éneb-hi : digasid ar c’hézek ker paot hag ar biskouled blévek.\n28. Aozid enn hé éneb-hi ar brôadou, rouéed ar Média, hé duged, hag hé holl bennou-brô, hag ann holl zouar dindân hé béli.\n29. Hag ann douar a vézô kéflusket ha spoun̄tet : râk ménoz ann Aotrou a zavô a-éneb Babilon, évit lakaat brô Babilon da zistrô ha da léac’h didûd.\n30. Ar ré gré eûz a Vabilon a zô en em dennet eûz ar stourm, er c’hériou kré in̄t choumet ; hô ners a zô éat-da-nétrâ, ével gragez in̄t deûet, hô ziez a zô bét losket, hô barrennou a zô bét torret.\n31. Ar rédérien a ziarbennô ar rédérien, hag ar gannaded a ziarbennô ar gannaded, évit rei da anaout da roué Babilon, pénaoz eo kéméret hé géar eûz ann eil benn d’égilé,\n32. Pénaoz eo bét skrapet ar gwéviou, ha lékéât ann tân er gwerniou ; ha pénaoz ar vrézélidi a zô saouzanet.\n33. Râg ével-henn é lavar Aotrou ann arméou, Doué Israel : Merc’h Babilon a zô ével eul leûr : deûed eo ann amzer d’hé mac’ha ; eunn nébeût c’hoaz, hag é teûi amzer hé médérez.\n34. Nabukodonosor, roué Babilon, en deûz va gwastet, en deûz va débret ; va lékeat en deûz ével eul léstr\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/127&oldid=162473 »\nKemmoù diwezhañ degaset d'ar bajenn-mañ d'an 17 Mae 2020, da 15:24.


Llanddewi yn Hwytyn - Wikipedia\nLlanddewi yn Hwytyn pe Hwytyn (Whitton e saozneg) zo ur gêriadenn hag ur gumuniezh eus Kembre, e reter Powys. Emañ er c'hreisteiz da Drefyclawdd, tost da Gleuz Offa.\nIliz Llanddewi yn Hwtyn.\nEr gumuniezh emañ ivez kêriadennoù Disgoed, Casgob ha Pilalau. E Pilalau e voe trec'h Owain Glyndŵr en Emgann Bryn Glas e 1402. E 1870 e voe kavet korfoù-eskern e-kichen iliz Llanddewi yn Hwytyn ; krediñ a reer e oant relegoù ar soudarded a gemeras perzh en emgann-se.\nE 2011 e oa 348 a dud o chom e kumuniezh Llanddewi yn Hwytyn hag 28 anezho a oa kembraegerien (8,1%).\nAdtapet diwar « https://br.wikipedia.org/w/index.php?title=Llanddewi_yn_Hwytyn&oldid=1668693 »\nDernière modification le 21 Her 2015, à 17:00\nKemmoù diwezhañ degaset d'ar bajenn-mañ d'an 21 Her 2015, da 17:00.


66 197 pennad emeur o sevel bremañ e rann vrezhonek an holloueziadur.\nDoare an 8 a viz C'hwevrer 2019 ha Keleier ar vro.\n3 a viz C'hwevrer : Nayib Bukele (skeudenn) zo dilennet da brezidant El Salvador.\n15 a viz Genver : gant izili Ti ar C'humunioù eo distaolet an danvez-emglev kinniget gant ar C'hentañ Ministr Theresa May evit ma vefe kuitaet Unaniezh Europa gant ar Rouantelezh Unanet.\n14 a viz Genver : muntret eo maer Gdańsk, e Polonia, a daolioù kontell, e-pad ur sonadeg.


Pajenn:Bonnaire - Mestr Pierrès, pe den guiziec ar bourg.djvu/44 - Wikimammenn\nPajenn:Bonnaire - Mestr Pierrès, pe den guiziec ar bourg.djvu/44\nzuriou differant eus ar re etablisset dre al lezennou en vigor ?\n— Credi a ràn beza dija lavaret dêc’h, Autrou mêr, penos lealdet an instrumantchou-se a gonstater dré application ar mercou o deus grêt varne ar verificatourien en termennou fixet.\n— Hac ar re a eneb ar reglamantchou jeneral ha d’an arrêteou, peseurt punitionou o deveus-int ?\n— Un amand dister eus a 1 franc da 5, herves an art. 471 eus ar memes Cod, n° 15.\nAr menes poan a zo applicabl d’ar c’hâsiou all ; excepti a ràn ar fausseres hac usach ar mercou pe boençonou hac an applcation noazus demeus ar güir poençon : ar circonstanç-se a zo terrubl hac eurusamant rar. An articlou 142, 143, 163, ha 164 eus ar C’hod, (text nevez) a servicho dêc’h da reol evit constati ar c’hrim-se.\n— Qementse a zeblant din simpl ha sclêr ; mes dre na ellan qet conta var va memor, na elfec’h-ü qet laqat se oll en urz var un tamic paper ?\nMestr Pierrès en em hastas da ober ar blijadur-se d’e vignon,  en eur ober dezàn remercout un annotation herves pehini e tleye, en e galite a vêr, delc’hel noten deus ar gondaonationou prononcet hed ar bloa ; rac, emezàn, diou gondaonation prononcet ebars ar bloa a brouv an ascouez, hac an ascouez a denn an amprisonamant. (art. 482 deus ar C’hod.) Goude beza trugareqêt mestr Pierrès, demeus e guelennadurezou util, ar mêr en pedas da explica dezàn ervad evit e reol, petra a ententet dre circonstançou attenuant. \n— Ar guestion a zo delicat, ha na elfen qet res-\n↑ Guelit er fin.\n↑ Art. 536, Cod penal.\nAdtapet diwar « https://br.wikisource.org/w/index.php?title=Pajenn:Bonnaire_-_Mestr_Pierrès,_pe_den_guiziec_ar_bourg.djvu/44&oldid=113968 »\nKemmoù diwezhañ degaset d'ar bajenn-mañ d'an 24 Gen 2018, da 12:34.


(Adkaset eus Korea-ar-C'hreisteiz)\nBanniel Sukorea Ardamezioù Sukorea\nSturienn: 널리 인간세상을 이롭게 하라 (홍익인간)\nKêr vrasañ Seoul\nPrezidant Moon Jae-in\nMinistr kentañ Hwang Kyo-ahn\nGorread 99 274 km²\nStankter 48 422 644 a annezidi\nDizalc'hiezh diouzh Japan\n15 a viz Eost, 1945\nKan broadel 애국가 (Aegukga)\nKod kenrouedad .kr\nIstor Korea[kemmañ | kemmañ ar vammenn]\nDiskouez a ra kavadennoù an arkeologourien e oa annezet ledenez Korea da vare Henoadvezh diwezhañ ar maen. Kregiñ a ra istor Korea gant diazezadur Gojoseon e 2333 kent J.-K. gant Dan-gun, un haroz mojennel. Da-heul unanidigezh teir rouantelezh Korea dindan Silla e 668, Korea a oa renet gant an dierniezh Goryeo hag an dierniezh Joseon an eil goude eben en ur vroad hepken betek diwezh an impalaeriezh korean e 1910, pa oa staget Korea ouzh Bro-Japan dre nerzh.\nKorea ar Su hiziv-an-deiz[kemmañ | kemmañ ar vammenn]\nKorea ar Su zo ur republik prezidantel, enni 16 rann velestradurel. Ur vro diorroet eo, dezhañ ul live bevañ uhel-kenañ. Pevare armerzh brasañ Azia eo hag ar 15vet ekonomiezh vrasañ (hervez ar produadur diabarzh gros, pe PDG) pe an 12vet (hervez ar parder galloud prenañ). Diazezet eo an ekonomiezh war an ezporzhiañ, gant produadoù elektronek, kirri-tan, listri, ardivinkoù, ar betrokimiezh, robotoù. Ezel eo Korea ar Su eus Aozadur ar Broadoù Unanet, WTO, OECD hag eus armerzhoù bras ar G-20. Unan eus izili diazezer Kuzul Reter Azia eo ivez.\nAdtapet diwar « https://br.wikipedia.org/w/index.php?title=Republik_Korea&oldid=1748023 »\nKemmoù diwezhañ degaset d'ar bajenn-mañ d'an 10 Mae 2017, da 15:58.


Ino, en ur marelladur en ur genkiz roman eus ar IVe pe Vvet kantved, e mirdi Saint-Raymond, e Saint-Rustice, Bro-C'hall.\nIno (Ἰνώ / Inố e gresianeg) a oa merc'h da roue Thebai, Kadmos, ha da Harmonia, e gwengelouriezh Hellaz. Breudeur ha c'hoarezed he doa : Agaue, Semele, Polydoros hag Aotonoe.\nDimeziñ a reas gant Athamas, roue Orc'homenos, pa gasas e wreg kentañ, Nefele, diwar e dro, goude m'o doa bet daou vugel, Helle ha Friksos. Daou vab o doe Ino hag Athamas : Learc'hos ha Melikertes.\nAon he devoa Ino e vije lakaet bugale Nefele da ren war-lerc'h o zad, hag ijinañ a reas un dro-gamm. Deviñ a reas ar greun a oa bet lakaet a-gostez da hadañ er vro, ma renas an naonegezh. Pan eas tud ar vro da-gaout an orakl da c'houzout petra a oa kaoz da se e roas arc'hant dezhañ evit ma kontfe e oa he lezvab Friksos an hini a oa kiriek d'an naonegezh, hag e c'houlenne an doueed e aberzhiñ. Gant bennozh an doueed avat e teuas bugale Nefele a-benn da dec'hel.\nWar-lerc'h se e voe fiziet enni an doue Dionysos, bugel Zeus ha Semele, he c'hoar. Pa glevas Hera kement-se e savas droug enni, hag e lakaas Ino hag he gwaz da drelatiñ. Athamas a lazhas e vab Learc'hos, o soñjal e oa ur c'harv ; Ino a daolas Melikertes en ur gaoteriad dour berv, ha goude en em daolas er mor gant korf he mab.\nDistanet kounnar an doueed neuze e teuas Ino da vezañ unan eus doueezed ar mor, dindan an anv Leukothea (Λευκοθεα / Leukothea, an doueez wenn), gwenn evel liv ar fru. Gallout a rae sioulaat ar mor pa veze gwallamzer. He mab ivez a voe lakaet da zoue, hag adanvet Palaimon (Παλαίμων Palaímon).\nEn Odysseia Homeros, a ra « Ino-Leukota » anezhi (καλλίσφυρος, "plac'h an daouufern koant, c'hoar da Gadmos, a zo bet maouez hag a gomze yezh an dud hogen bremañ emañ e dour sall ar mor m'he deus bet enor digant daouarn an doueoù". Harp a ro da Odysseüs da vont war ar mor.\nGant ar Romaned[kemmañ | kemmañ ar vammenn]\nHeñvelekaet e voe gant ar Romaned ouzh o doueez Matuta, hag he mab ouzh Portunus, doue ar porzhioù.\nPentheüs, mab Agaue, drailhet gant e vamm (Agaue) hag e voereb Ino. Dremm ruz atikat war golo ul lekanis (bolenn koaven-dremm), war-dro 450-425 BCE (Mirdi al Louvre)\nIno hag Odysseüs, gant Alessandro Allori\n(en) Dalby, Andrew, The Story of Bacchus, British Museum Press, London, 2005, ISBN 0714122556 (US ISBN 0-89236-742-3) pp. 36-42, 151.\n(en) Burkert, Walter, 1992. The Orientalizing Revolution: Near Eastern Influence on Greek Culture in the Early Archaic Age (Cambridge:Harvard University Press).\n(en) Kerenyi, Karl, 1976. Dionysus: Archetypal Image of Indestructible Life (Princeton: Bollingen).\n(en) Kerenyi, Karl, 1951. The Gods of the Greeks (Thames and Hudson).\nAdtapet diwar « https://br.wikipedia.org/w/index.php?title=Ino&oldid=1980860 »\nKemmoù diwezhañ degaset d'ar bajenn-mañ d'an 16 Meu 2022, da 11:50.


Ur sonadeg gant Fugazi e miz Meurzh 2002\nFugazia zo ur strollad sonerezh punk, straight edge, hardcore ha post-hardcore a orin eus Washington, D.C., ha bet krouet e 1987. Pevar den a zo ennañ: Ian MacKaye, Guy Picciotto, Joe Lally ha Brendan Canty.\nDont a ra anv ar strollad eus an dro-lavar implijet gant ar GI e-pad Brezel ar Vietnam pa oant tapet fall : « Fucked Up, Got Ambushed, Zipped In », « Tapet on, kouezhet en ur trap, ne c'hallan ket tec'hout kuit ». Fugazi a zo unan eus ar strolladoù underground nemeto a zo deuet a-benn da vezañ brudet hep cheñch emzalc'h a-fet skignañ e bladennoù (bepred dre tiez-embann dizalc'h), da lavaret eo eo chomet stag ouzh an tezm-spered DIY. Pa son ar strollad er Stadoù-Unanet e tiwall e c'hallfe forzh piv dont d'ar sonadeg, hag abalamour da se e vez gwerzhet tikidi da $ 5 pe $ 10. Strivañ a ra ivez ar strollad evit ma ne vefe ket keroc'h e bladennoù evit $10. Holl bladennoù ar strollad a zo bet embannet gant Dischord Records, un ti embann meret gant Ian MacKaye ha Jeff Nelson, bet tabouliner e Minor Threat.\n1.1.1 Pladennoù bras\n1.1.3 Tonioù all tennet eus dastumdegoù\n1.1.4 Sonerezh filmoù\n1.1.7 Liammoù diavaez\nUr wech divodet ar strollad Minor Threat e sonas Ian MacKaye (kaner ha gitarour) e meur a strollad, met hini ebet anezho a badas. Goude ur pennad e savas neuze ur strollad nevez asambles gant Brendan Canty (tabouliner ar strollad Rites of Spring) hag ar soner gitar boud Joe Lally. E 1988 e teuas o EP kentañ, anvet Fugazi, er-maez. Dont a reas Guy Picciotto da seniñ ganto. Eñ ivez a oa bet er strollad Rites of Spring. Er penn-kentañ e kane nemetken, goude ur pennad e krogas ivez da seniñ gitar. Arnodel a-walc'h eo an doare ma son ar strollad, dre ma vesk sonioù punk ha hardcore gant re reggae, dub ha noise. A-fet komzoù ez eo splann hag eeun a-walc'h a re savet gant MacKaye, padal ez eo difetisoc'h ar re savet gant Picciotto. Lod brasañ komzoù Fugazi a zo diazezet war ar fromoù, aar pezh en deus lakaet tud zo da renkañ ar strollad er rann post-hardcore pe emo. Holl istor a strollad a zo kontet e-barzh Our Band Could Be Your Life, ur skrid-arnod diwar-benn ar strolladoù underground er Stadoù-Unanet. Titouroù all a agver ivez el levr anvet Dance of Days: Two Decades of Punk in the Nation's Capital, bet skrivet gant Mark Andersen ha Mark Jenkins. Er mar-emañ ez eo chomet a-sav ar strollad, ha pep ezel a gas e raktresoù hiniennel da benn. MacKaye a son en un daouad anvet The Evens, asambles gant Amy Farina(eus ar strollad the Warmers) ; Canty a grou sonerezh filmoù hag a son gitar boud e-barzh Garland Of Hours. Lally en deus kemeret perzh er bladenn Disconnection Imminent bet savet gant ar strollad post-punk anvet Decahedron, ha kemer a ra ivez perzh en ur raktres anvet Ataxia, asambles gant John Frusciante. E 2006 en deus lakaet embann ur bladenn anvet "There to here". Picciotto a gendalc'h da broudiñ pladennoù strolladoù all.\nEP: Fugazi (1988)\n7": 3 Songs (1990)\n7": Furniture + 2 (2001)\n13 Songs (EP 'Fugazi' + 'Margin Walker')\nRepeater + 3 Songs ('Repeater' + 7" '3 Songs')\nTonioù all tennet eus dastumdegoù[kemmañ | kemmañ ar vammenn]\nDVD/Video[kemmañ | kemmañ ar vammenn]\nAzerrad, Michael. Our Band Could Be Your Life - Scenes from the American Indie Underground, 1981-1991, Back Bay Books / Little, Brown and Company, NY, 2001. P. 376-410\npajenn Fugazi war lec'hienn Dischord\n11 sonadeg gant Fugazi war Archive.org (flac, ogg ha mp3)\nAdtapet diwar « https://br.wikipedia.org/w/index.php?title=Fugazi&oldid=1767775 »\nStrolladoù sonerezh straight edge\nKemmoù diwezhañ degaset d'ar bajenn-mañ d'an 3 Gwe 2017, da 17:47.


Pajenn:Al Lae - Bilzic.djvu/140 - Wikimammenn\nPajenn:Al Lae - Bilzic.djvu/140\nAn daou vihan a lammas er vag, an touilhejou  a zo en o zoullou, an teir ronv a zo er vag. Saïg ha Bilzig a zo aet da gerc’hat ar c’hreier ormela, eur walenn grog, daou vouteg evit lakaat ar meskl hag an ormel, ha Bilzig n’an neus ket ankouaet peb a skolpennad bara segal gant eun troc’had tamm kig-sall. Saïg a voutas ar vag ; ar ronviou a zo armet.\n— Alo ! souk, pôtred ! eme Saïg d’an daou vihan. Ha te, Bilzig, evez… evez, pôtr !\nSaïg a chomas war penn ar chaoser da zellet eus e vag vihan hag he laz.\n— Eul laz ! Tri damm koz kanfart !… Kalz a vagou a vo er-mêz : brao eo an amzer ; eun tamm houl a zo, met n’eus ket eur pekad avel.\nGant ar mare tre , hon zri ganfart n’int ket bet pell o treuzi Porz Biliek. Ar vag a zo staget, amarret er vorlenn, plên ar mor enni evel en eul lenn.\nHag an tri bôtr da veskla ha da ormela. Bilzig gant e walenn grog ac’h ês da furchal ar c’haviou a anavee, hag a dennas eus unan anê eun tamm foeltrenn pez legestr. Eun tammig pelloc’h e kavas eur c’hao all, en pehini eur zilienn goz du he devoa grêt he ziegez. Poan an neus bet ganti : evelkent e teuas a-benn anei. E-pad an amzer-ze, an daou all o devoa leuniet eur bouteg a veskl. Hag o zri d’an izelvor da glask ormel.\nGrêt eo gante o marevez, eur varevez mat. Skuiz ar bôtred, ha naon d’ê. Hag int war beg Roc’h Krenn da ziskuiza ha da zebri o bara kig.\nAzeet en heol tomm, e sellent en-dro d’ê. Ar bagou all a oa aet, homan da C’houliart, eben da Roc’h Ledan, darn d’an Arar Bihan, darn all d’an Arar Bras. Bilzig ive a zelle en-dro d’ean. Gant al lano an houl a greske, an tôliou-mor a zifarlee war bennou ar gerigi. Ha piz ar pôtr a zelle dre belec’h e tremenje gant e vag a-dreuz Porz Biliek.\n↑ Touilhed (pl. touilhejou), tollet pour ramer.\n↑ Mare tre, jusant.\nAdtapet diwar « https://br.wikisource.org/w/index.php?title=Pajenn:Al_Lae_-_Bilzic.djvu/140&oldid=160061 »\nKemmoù diwezhañ degaset d'ar bajenn-mañ d'an 25 Ebr 2020, da 11:05.


Kevrenn Brest-Sant-Mark - Wikipedia\nKevrenn Brest-Sant-Mark e Brest e 2012\nKevrenn Brest-Sant-Mark zo ur bagad eus Brest krouet war-lerc'h tarzhadenn ar vatimant Ocean Liberty dirak aod karter Sant-Mark e 1947.\n1.1 Er penn kentañ e oa ar Big Bang...\n1.2 Neuze e oe ret deskiñ seniñ\n1.3 Oberiantizoù a bep seurt\nEr penn kentañ e oa ar Big Bang...[kemmañ | kemmañ ar vammenn]\nKroget e oad da vad e 1947 da sevel an tiez en-dro e Brest, pa darzhas el lenn-vor, d'an 28 a viz Gouere, ar vatimant Ocean Liberty (e brezoneg "Frankiz ar Mor Bras") karget a nitrat. E karter Sant-Mark e voe kalz a zistruj. E-leizh a oberoù a voe ijinet evit sikour ar re sinistret. Dont a reas da spered Yann Camus, ur biniaouer a oa neuze o terc'hel Ostoleri or Bod e-kichen iliz Sant-Mark, mont d'ober un droiad e Penn ar Bed gant Kelc'h Keltiek Brest hag un nebeud sonerien bet bodet gantañ. Evel-se e voe krouet Kevrenn Brest Sant-Mark.\nAdalek neuze e oa heñvel ar pezh a veze graet er Gevrenn ouzh kêr Vrest he-unan, da lavared eo e oa ur chanter. Lec'hioù ar pleustradegoù a ziskouez kement-se : war talbenn ar tourterien edont, ha setu ez eo bet sonerien Vrest ar re ziwezhañ o taremprediñ tiez barnet d'an distruj : ar c'hazarn Fautras, ar Satos, stal-levrioù ar Cité, ar C'hoariva Nevez... War zismantroù ar sevenadur breizhek a-ziwar ar maez, e oa rer goveliañ ur bersonelezh eus kér, troet war-zu an amzer da zont ha war-zu an dud all : ne oad ket lakaet nec'het gant ar pezh a stage ac'hanor ouz an amzer dremenet, war-bouez ar choaz, a veze en em rentet kont anezañ kalz pe nebeut, da zerc'hel d'ar pep pouezusañ : hor yezh hag ar muzik stag outi.\nE 1950 e teuas da Vrest ur pipe-band eus Glasgow, ar gér vadoberourez : degas a reas da spered ar re a oa e penn ar Gevrenn ar mennozh da sevel ar Bagad war ziazezoù strishoc'h. Dilezet e voe ar binvioù a oa bet graet ganto betek neuze, ha prenet re nevez e 1954, biniaoù ha taboulinoù a Vro-Skos, a-drugarez d'ur yalc'had arc'hant bet prestet gant ar Gambr a Goñvers.\nNeuze e oe ret deskiñ seniñ[kemmañ | kemmañ ar vammenn]\nReiñ a rae Marsel Ropars, breur Loeiz, an hini en deus roet lañs en-dro d'ar c'han-ha-diskan ha d'ar festoù-noz, kentelioù diazezet war sonerezh hengounel ar vro ha sevenadur Breizh. Mont a reas Herri Leon da Vro-Skos evit deskiñ seniñ mat gant ar bag-pipes. Dont a reas en-dro gant un diplom eus ar College of Piping ha kerkent e krogas da gelenn ar pezh en doa desket eno. Lazhet e voe siwazh en ur gwallzarvoud e 1962. Lakaet ez eus bet war e anv ur straed e-kichen al lise Amiral Ronarc'h, e karter ar Gazeg Wenn e Brest, evit dougen testeni eus talvoudegezh e gelennadurezh : bet eo bet gwellañ sonerien ar mare-se, Alan Stivell-Cochevelou en o zouez, o teskiñ gantañ.\nEr c'hontrol, dont a reas Bobby MacGregor da Vrest, ha neuze ec'h enrollas an daboulinerien e gentelioù : diwar ar re-mañ e savjont un hent evit deski an daboulin, evel ma oa ezhomm anezhañ er mare-se. Gant stummerien evel ar re-se, ne zaleas ket ar Gevrenn da gaout dizoc'hoù eus ar re wellañ e konkourioù ar bagadoù a veze dalc'het neuze e Brest da-geñver Festival ar Viniaouerien (e-doug 20 vloaz ez eo aet 11 gwech ar maout ganti).\nKerkent ha savet ar gêr a varv da vev, e voe gwelet ar Gevrenn e kement gouel a oa : e penn pe e lost défilé Gouel ar Skoliou pe hini Festival ar Viniaouerien e veze. Kas a rae en-dro ar gouelioù er c'harterioù, ar c'hermesoù, an digoradurioù... Seniñ a rae evit tenn kentañ ar matchoù bras, pa yae kuit an Tour de France pe ar vatimant Jeanne d'Arc evit ober tro ar bed.. Klevet e veze e saloñsou an Hôtel des Voyageurs pe ar Prefeti a Vor da c'hortoz distro Laz-seniñ ar Marin.\nE 1965 e voe torret krennoc'h c'hoazh al liamm a stage anezhi ouzh ar bed kozh : dilezet e voe tok giz Plougastell-Daoulaz a veze gant ar Gevrenn betek neuze. Choaz a reas ur gwiskamant muioc'h diouzh doare ar Vrestiz, ha savet e voe ar vaketenn anezhañ gant Jim Sevellec, ul livour eus Brest en doa labouret evit sevel mirdi an Tour Tangi.\nPa voe echu gant giz ar muzikoù keltiek eus ar bloavezhioù 1970, e yeas tamm-ha-tamm diwar wel bagadoù ar c'hêrioù bras all eus Breizh : Kevrenn Vrest zo hiriv an deiz an hini nemeti o vezañ chomet bev en ur gêr gant ouzhpenn 100 000 a dud o chom enni. Marteze eo abalamour d'an dibaboù he deus graet e-keñver muzik, - troet a-grenn int war-zu amzer do zond -, d'an dibaboù micher o deus graet he izili evit chom e Brest, ha d'al labour stummañ bet kaset da benn adalek 1977 e Kreizenn an Arzoù Pobl renet gant Pierre-Yves Moign.\nN'eus forzh penaos, abaoe m'eo bet adsavet ar PAC (anvet Le Quartz en deiz a hiriv), e teu bep bloaz e-leizh a Vrestiz da selaou evit ar wech kentañ an tonioù a zo bet desket gant sonerien ar Gevrenn e-pad ar goañv.\nOberiantizoù a bep seurt[kemmañ | kemmañ ar vammenn]\nWar-lerc'h div bladenn 45 tro, teir bladenn 33 dro hag ur gasetenn bet adembannet e 1995 dindan stumm ur bladenn gompakt, setu an eil CD a zo un testeni eud labour ar Gevrenn evit en em ober ouzh ar vuhez a-vremañ amañ e Brest. Evel-se en deus bodet Christian Desbordes (an hini en deus savet muzik Ar Basion Vras), en-dro d'ar Bagad, sonerien oc'h implij taboulinoù a bep seurt, binvioù kouevr, an delenn, ar fleüt, an akordeoñs, ar siñtetizer ha kanerezed, al lodenn vrasañ anezho o vezañ Brestiz ha mignoned abaoe pell' zo.\n1959 : Marches, chants et danses de Bretagne, n°1 ha 2 (45T Pathé-Marconi)\n1961 : Festival des cornemuses Brest 1961, gant Bagad Quic-en-Groigne (45T Mouez Breiz)\n1966 : La Bretagne Richesse du folklore Vol.4 (33T Riviera)\n1975 : Kevrenn Brest Saint-Marc (33T Velia)\n1980 : Musique de Bretagne (33T Ker Blues)\n1982 : Bretagne éternelle (33T Arion)\n1987 : Tu pe Du (Coop Breizh, 1995)\n1997 : Ocean Liberty (Coop Breizh)\n2000 : Levezon\nAdtapet diwar « https://br.wikipedia.org/w/index.php?title=Kevrenn_Brest-Sant-Mark&oldid=1762615 »\nKemmoù diwezhañ degaset d'ar bajenn-mañ d'an 11 Eos 2017, da 14:45.


Pajenn:Morvan - Kenteliou hag istoriou a skuer vad evit ar Vretoned, 1889.djvu/416 - Wikimammenn\nPajenn:Morvan - Kenteliou hag istoriou a skuer vad evit ar Vretoned, 1889.djvu/416\nbet var gein ker goaz hag hema. Hogen al loen-ze a ioa ar c’his ganthan chom reis ken na vije savet he zen var an dibr ; neuze avad en em lakea da c’hoari. Kerkent ha ma santaz ar manac’h var he gein, en em lakeas da lamet, da fringal, da glask gourvez, da zevel var he zaou droad adren, da rual, da zevel he benn adren en ear evel p’en divije c’hoant da vale var ar penn all. Mes breur Ian a ioa marc’heg avoalc’h, ha var he evez edo. Caer en devoa an diaoul ober orbidou ne c’helle ket he deleur d’an douar. O velet-se ar marc’h a ieaz a benn-herr da steki oc’h eur vezen, ha gant kement a gas ma voue tost dezhan en em flastra he unan. Breur Ian a zalc’he mad, hag a lakea he gentrou da c’hoari. Ar chaseourien a ioue, hag a ziskueze pegement a ebat o devoa o velet ar stourmad-ze etre ar manac’h hag he varc’h. Breur Ian, pa gave dezhan en doa troet ha distroet avoalc’h gant he varc’h, pa vouie ervad e voa trec’h dezhan, a ieaz ac’hano d’an daou lam ruz en eur grial oc’h ar chaseourien :\n— Kenavezo, aotronez, mont a ran gantan diaoul ! Den ne deas var he lerc’h, rak gouzout a reant ne voa marc’h all ebet goest da heuilla an diaoul.\nBreur Ian a reas pemzek leo dioc’htu ep divrida, ha goude beza lezet he varc’h eun heur pe ziou da ziskuiza ha da zibri eun tam bouet, e reas pemzek leo all hag e tigouezaz e Vien en dervez-ze.\nAma eo en em gavas nec’heta ar manac’h. C’hoant en doa da rei lizer ar Pap d’an impalaer en he zorn ; oc’h he rei da eur servicher pe da eun den a lez bennak, n’oa ket sur e vije great he gevridi. Hogen sur e felle dezhan beza e voa bet lennet al lizer gant ar prins he unan.\nSetu eta breur Ian o vont da glasc lojeiz en eun ti paour bennag, evel ma zoa eur manac’h paour he\nAdtapet diwar « https://br.wikisource.org/w/index.php?title=Pajenn:Morvan_-_Kenteliou_hag_istoriou_a_skuer_vad_evit_ar_Vretoned,_1889.djvu/416&oldid=162608 »\nKemmoù diwezhañ degaset d'ar bajenn-mañ d'an 21 Mae 2020, da 09:48.


Buhez ar Sent/1894/Maorill - Wikimammenn\nBuhez ar Sent/1894/Maorill\n◄ Gi, pe Gion Maorill Ar Groaz Savet ►\nEnn eur erruout er porz, e veljont Maorill eno, eur pakad legumach ganthan evit he vestr. Raktal ec’h en em strinjkchont d’he dreid enn eur bedi anezhan a dreuz ho daelou da zistrei d’he eskopti. Mes hen a respountaz, enn eur vouela eveldho, en doa touet var he le ne zistroje biken da Anjer nemed kaout a raje alc’houeziou ar relegeier en doa lezet da goueza er mor enn eur zont euz a Frans. Neuze ar pevar beachour a gountaz d’ezhan penaoz o doa kavet ann alc’houeziou-ze, hag ar Zant a anavezaz dioc’htu oa bolontez Doue e tistroje d’he eskopti.\nAdtapet diwar « https://br.wikisource.org/w/index.php?title=Buhez_ar_Sent/1894/Maorill&oldid=30602 »\nKemmoù diwezhañ degaset d'ar bajenn-mañ d'an 19 Gen 2012, da 19:52.


Notennou war aviel Sant Mark - Le Diocèse de Quimper et Léon\nAccueil - Les évangiles en breton - An Aviel hervez Sant Mark - Notennou war aviel Sant Mark\nNotennou war aviel Sant Mark\n1 « Aviel » : da lavared eo « Kelou Mad » ar Zilvidigez, roet da anaoud dre ar Brofeted, sevenet gand Jezuz-Krist.\n2 Evid digemered Rouantèlèz Doue e tleer cheñch buez, distrei ouz Doue. An Aviel eo a brezeg Rouantèlèz Doue : setu aze ar helou mad roet deom da anaoud.\n3 Ar Skribed a oa tud desket war ar Skrituriou Santel.\n4 Devez ar Juzevien a groge hag a echue gand ar huz-heol. Beteg ar mare-ze e oa difenn, deiz ar zabat, da zougenn d’eul leh all dén klañv e-béd.\n5 Gweled notenn 11 Aviel Sant Vaze.\n6 Toennou plad an tiez a oa êz da freuza, greet ma oant gand raoskl ha douar laket war an treustou. Mond a reed warno dre skalierou diavêz.\n7 Levi, pe Maze, a oa eun dastumer taillou, eur publikan eta, gwelet fall gand ar bobl.\n8 Gweled notenn 4 e Aviel Sant Vaze.\n9 Evel-se ive, Lezenn nevez an Aviel a houlenn kalonou nevezet.\n10 Herodianed : Tud e servich Herodez Tetrark Bro-Halilea. Ar re-mañ a oa a-du gand gouarnamant Rom.\n11 « Belzeboùl » : ano Jeun a zismegañs roet gand ar Juzevien da Vestr an diaoulou.\n12 Komz dizakr a-eneb ar Spered-Santel a zo nah gweled ar pez a ra Doue evid silvidigez an dud, hag ive nah ouz Doue beza salvet gantañ.\n13 « E vreudeur », da lavared eo e gendirvi, hervez giz ar Juzevien.\n14 « Parabolennou » : gweled notenn 30, St Vaze.\n15 D’ar re ha n’eo ket prest o halon da gompren mister Rouantèlèz Doue, ar parabolennou a hello rei dezo eun tamm sklêrijenn, nemed ha serri a rafent o daoulagad.\n16 « Lenn Jenezared » : gweled not. 13 Aviel St V aze.\n17 « Eur vandenn vraz a voh » : hervez Lezenn ar Juzevien, ar moh a zo loened « dihlan ». Difennet ’oa o debri ha rag-se o zevel.\n18 « An Dégkêr » : eur Rann-Vro hag a oa en tu-all d’ar Jordan.\n19 « Olevi » (rei an oleo-sakr) kalz klañvourien : Ahalese eo e teu Sakramant an nouenn (Sakramant ar re glañv).\n20 An noz, gand ar Juzevien, a oa rannet e peder beilladenn. « Ar bederved beilladenn » : da lavared eo war-dro teir eur diouz ar mintin.\n21 Kement-se ’oa mond a-dreuz gand ar pevare gourhemenn a Zoue : « Da dad, da vamm a enori » dre ’n abeg ma oa konsakret da Zoue kemend a oa deor an-unan.\n22 Dre ’forz ober reolennou diwar-benn ar pez a zo glan ha dihlan, dén ne helle mui en em zibab ganto. Jezuz a lavar ema ar hlanded wirion e diabarz an dén.\n23 Gweled notenn 36 e St Vaze.\n24 « Goell ar Farizianed » : Al lorhentez o houlenn burzudou digand Doue. « Goell Herodez »: An trabas gand kudennou ar politikèrèz.\n25 « Chom hep komz da zén e-béd » : E Sant Mark e kaver an urz-se alïez. Arabad eo e kredfe ar bobl eo deuet Jezuz d’he has da hloar ar béd-mañ. Dre e boaniou ha dre e groaz eo e saveteio ar béd.\n26 Rouantèlèz Doue a zeu tamm ha tamm. Dasorh Jezuz he diskouezo dija, hag ive pa grogo an Aviel d’en em astenn evid ar wech kenta, « gand Galloud ».\n27 Jezuz a ro da gompren d’e ziskibien eo deuet Yann-Vadezour evel eun eil Eliaz.\n28 « Evel eur bugel » : da lavared eo didroidell evel eur bugel, gand eur gallon ken eün ha ken anaoudeg. (Gweled an notenn 2).\n29 « Ar halirad », ar « vadeziant » a boaniou a rankoJezuz gouzañv, evel ma vo ive lod pep hini euz e ziskibien.\n30 Ar wezenn ’fiez a zo amañ ar skeudenn euz pobl Israel, dibabet gand Doue evid rei frouez a zantèlèz ; med chom a ra difrouez dre ma ne ’fell ket dezi digemer Jezuz.\n31 Ar winieg a zo eur skeudenn all euzpobl Israel. Beleien-Vraz, Skribed ha Pennou-Braz ar bobl ’oa ar Benn-Renerien. En eur zistaoler Jezuz int deuet da veza renerien ’fall. Ha Doue a zigoro e Iliz d’ar poblou payan.\n32 Rouantèlêz Doue a zeuio evel ma teu eur bugel er béd, e-kreiz ar boan. Distruj Jeruzalem, hag ar brezel greet d’ar gristenien, a zo dija ar penn kenta euz ar poaniou-ze, da hortoz fin ar béd. Ablamour da ze e kaver amañ, kemmesket, an darvoudou-ze.\n33 Levr ar Profet Daniel eo a gomze evel-se : evel eur vez spontuz meurbéd, pa zeufe ar bayaned da gemer an Templ ha da adori ennañ o doueou faoz.\n34 Ar skeudennou-ze ne glaskont nemed rei da intent an doare dreist-ordinal m’en em ziskouezo da vad Rouantèlèz Doue. « Dén ne oar nag an deiz nag an eur ».\n35 « … ar Bara-Dihoell » : Gweled not. 62 Aviel St Vaze.\n36 « … Gwad an Emgleo » : Gweled not. 63 St Vaze.\n37 Meur a hini a gréd eo an dén yaouank-se Sant Mark e-unan, rag gouzoud a reer edo o chom e Jeruzalem.\n38 An devez kenta-ze euz ar zizun, ar zul, eo a zo bet dibabet gand ar gristenien genta da veza an devez gouestlet da Zoue eñvor euz adsao ar Hrist a varo da veo.\n39 Aman ema penn diweza Aviel Sant Mark. Ar pez a zo ouspenn a zo bet skrivet war e lerh, evel eun diverra euz diskouezadegou or Zalver. Med an dra-man ive e-neus e blas er Skritur-Zantel.\n40 An danevell euz kement-man a gaver e Aviel Sant Lukaz (24, 13-35).\nPennad 16 Pennad 16


Journal de Renaud Camus, dimanche 16 août 2020\ncréée le lundi 17 août 2020, 16 h 40\nmodifiée le lundi 17 août 2020, 16 h 53Plieux, dimanche 16 août 2020, minuit et demi. M. Dellinger était ce matin au rendez-vous du monument aux Morts avec sa bicyclette en partie ~~~~~~~~~~~, ~~~~~ ~~~ ~~~~ ~~~~~ ~~~~~~~~. ~~~ ~~’~~~ ~~ ~~~~~~~ ~~~ ~~~ ~~~~~~~~ ~~~~~~, même, que j’ai ~~~~~~~~~~~ ~~~~~~~~ ~~’~~~ ~~~~~~ ~~’~~~~~~, ~~~~~~~’~~~ ~~~ ~~’~~ ~~~~~~~~. ~~’~~~ ~~~ ~~~ ~~~~ ~~~ ~~~~ ~~ ~~~ ~~~~~~~ ~~~ ~~~~~~ ~~~, ~~~~~ ~~~~~~~~~~~~, ~~ ~~~~~~~ ~~~ ~~~~~~ droite par-dessus la ~~~~~~ ~~~ ~~~ ~~~~~~. ~~~~~ ~~~~ ~~~~~ ~~~~~~ ~~~~~~~~~~~ ~~~~~~~~~~, ~~~ ~~~~ ~~’~~~ ~~~~~ ~~~~ ~~~~~, ~~’~~~~~~ ~~~~~ ~~ ~~~~~ ~~~~~, ~~~~~~ ~~~~~~~~~~~~~ ~~~~ ~~~ ~~~~~~~~~~~~~ ~~~ l’engin. Je suis ~~~~~~ ~~ ~~~ ~~~~~~~ ~~~~~ ~~~~~~~ ~~~~~~~, ~~~~ ~~~~~~ ~~~~~ ~~~ ~~~~~~~, ~~~~~, ~~~~~~~~~ ~~~~ ~~~ ~~’~~~~~~ ~~~~ ~~~ ~~~~~~~ ~~~~~~~~~~~ ~~~~~ ~~~ ~~~~~~~~ ~~~ ~~~ ~~~~~~ j’ai fait le ~~~~~ ~~~~~~~~~~ ~~~ ~~~~ ~~~~~~~~~, ~~~~ ~~~~~~~~ ~~~~~~~~~~ ~~~~~~ ; ~~’~~~ ~~~~~~~~~~~ ~~~ ~~~~~~~~ ~~~ ~~~ ~~~~~ ~~~~~~ ~~~~~ ~~~ ~~~~~ ~~~ ~~~~~~ ~~~~ ~~~ ~~~~~~ ~~~~~~~~~, avec descente par ~~~ ~~~~~~~ ~~’~~~~~~~ ~~~ ~~~~~~~~~ ~~~~ ~~’“~~~~~~~ ~~~~ ~~~~~~”, ~~ l’ouest.\nTout ~~’~~~~ ~~~~~~~~~~ ~~~~~ ~~~~~ ~~~~~~, ~~~ ~~~ ~~~ ~~~~~~~ ~~~~~ ~~~~ ~~~ ~~~~~~~~~ ~~~~~~~~. ~~~~~~~~~~~~~~~~ ~~~~ choses se sont ~~~ ~~~~ ~~~~~~~ ~~~ ~~~~~~~~~, ~~~~~~ ~~~~~ ~~~ ~~~~~ ~~~~ ~~~ ~~~ ~~~~~~~~~ ~~~~~~~~~~~ ~~~~~~~~~ ~~~ ~~~~ ~~’~~~~~~ ~~~ ~~~~~ ~~~ ~~’~~~~~~~~~ ~~~~~~ ~~~ ~~~~~-~~~~~~, ~~~ ~~~~ en çà de ~~~ ~~~~~~~~~. ~~~ ~~~~~ ~~~~~~ ~~~~ ~~~~~, ~~’~~~~~~ ~~~ ~~~~ ~~~~~~~~~~ ~~~~~~~ ~~~~ ~~~~~~~~ ~~~ ~~’~~~~~~~~~~~~, ~~’~~~~~~~~~~ ~~~ ~~~~ ~~~ ~~~~ ~~ ~~~~ ~~~~~~ ~~~ ~~~ ~~~~~. J’étais si occupé ~~ ~~~~ ~~~~~~~~~ ~~~~~~~ ~~~~ ~~~ ~~~~~~~~ ~~ ~~~~~~ ~~~~~ ~~~~ ~~~~~~ ~~~ ~~~~~~~ ~~~~~ ~~~~~~~~~~~~ ~~~ ~~~~~~~~ ~~~~ ~~~~~ ~~~ ~~~~~~~ ~~~~~~, ~~~ ~~~~~ ~~~ ~~~~~~~~. J’ai voulu rejoindre ~~~ ~~~~~~~~ ~~~~~ ~~~ ~~ ~~~~ ~~~~~~ ~~~~~ ~~’~~~~~~~~ ~~~ ~~’~~~~~~~~~~~ ~~~~ ~~~ ~~’~~~ ~~~~~~~~ ~~~~~~~~, ~~~ ~~~ ~~~~~ ~~~~~~ ~~~~~ ~~~ ~~~~~~, ~~~~~ ~~~ ~~~~~~~~~. ~~~~~ n’a heurté que ~~~ ~~’~~~~~~, ~~~~~~~~~~~~~ ; ~~~~~ ~~~~~ ~~~~~~~~~ ~~~~~ ~~~ ~~~~~, ~~~ ~~’~~~ ~~~~~~ ~~~ ~~~~~ ~~~~~ ~~~~~~~~~~~, ~~~~~~~ ~~~~ ~~~ ~~’~~~~~~~~~~~~ ~~~ front.\nMes ~~~~~~~~ ~~~~~~~~ ~~~ ~~~~~ ~~~ haut de mon ~~~~, ~~~~ ~~’~~~~~~~~ ~~~~ ~~~~~~~ ~~~ ~~~~~, ~~~~ ~~~~~ ~~~~~~ ~~~ ~~~~~~~~ ~~~~~. ~~~~ ~~~~ ~~~ ~~~~~~~~~~ ~~~~~ ~~~~ ~~~ ~~~~~ ~~~~~ ~~~~ ~~~~ ~~~~ ~~~~~~~~, ~~~ n’ai pas dû ~~~~~~~~~ ~~~~ ~~~~~~~, ~~~~~ ~~~~~~ ~~~~~~. ~~~~~~ ~~~~~~~ ~~’~~~~~~ ~~~~~~, ~~~~~~~ ~~ ~~~ ~~~~~~~ ~~~~~~~ ~~~ ~~~~~~~, ~~’~~~ ~~~~~~~~ ~~~~ ~~~~~~ ~~~ ~~~~~~~~, ~~~~~ ~~~ ~~~~~~ ~~~~~~~~~ durant, qui m’a ~~~~~~~~~ ~~~~~~~~~ ~~~~ ~~~ ~~~~~~~ ~~~~~ ~~~~ ~~~~~~, ~~~~~~~-~~-~~~, ~~~~ ~~~~~~~ ~~~~~~~. ~~’~~~~~~~~, ~~~ ~~~~~ ~~~~~ ~~~~~~~~~, ~~~ ~~~~~~~~~~~ ~~~~~~ ~~~ ~~~~~ ~~~ dos.\nL’incident ~~~ ~~’~~ ~~~~ découragé de la ~~~~~~~~~~~, ~~~~~~~~~~. ~~~ ~~~ ~~~~~~~~ ~~~~~~~ ~~~~ ~~~ ~~~~~ ~~~~~ ~~~~~~~~~~, ~~ ~~~~ ~~~~ ~~~ ~~~~~ ~~~~ ~~~~~ (~~~~~~~~~~ ~~~~~~~~~~~~) : ~~~~~~~~~~~ ~~~~ ~~~~~~, call ~~~ ~~ day, et se contenter, ~~~~~~ ~~~ ~~~~~, ~~~ ~~~~~~ ~~~~~~~ ~~’~~~~~~ ~~~ ~~~~ ~~~~~~ ~~~ ~~~~~~~ ~~~~~ ~~~~ ~~~~~~ — ~~~~~~~~ ~~~~ ~~~ ~~~ ~~~~~~~~ ~~~~ ~~~~~ ~~~~~, ~~~~ ~~~ ~~~~~ raide comme un ~~~~~~-~~~~~~ ; ~~~ ~~~~~ ~~~ ~~~~~~~ ~~ ~~’~~~~~~~ ~~~~~~~~~~, ~~~~~~ ~~~~~~ ~~~~~~~~~~~, ~~~~ ~~~~~~~~, ~~~~~ ~~’~~~~~~~ ~~~~ ~~~ ~~~ ~~~~~~~~~~~~~ ~~~~~~ ~~ ~~~~, ~~~~ ~~~~~ ? ~~~~~ ~~~ parti-là ne s’inaugure ~~~~ ~~~~~ ~~~~~.\nvoir l’entrée du dimanche 16 août 2020 et ses 2 images dans Le Jour ni l’Heure


Gourfenn Gouren Breizh 2015\n24 a viz Mae – Plerin\nEvit goût pep tra zo da c'hoût war ar gouren, ur sport a zo dioutañ e Breizh abaoe ar 4re kantved : ur Bec'h de'i ispisial war-eeun ! Displeget zo deoc'h peseurt mod e tro ur c'hrogad, ha pal an emgann. “Lamm”, “kostin”, “kein” pe “netra”, diskouezet zo un emgann pazenn-ha-pazenn gant Zan ha Felix. Ha war ar pallenn 1, emgannoù renkañ, emgannoù fin, emgannoù merc'hed, paotred, tud yaouank : sekred ebet ken war ar sport hengounel a sach kalzig a dud yaouank er skolioù !\nMersi bras da c'hourenerien ampart Skol Sant-Brieg, Meriadec Bertin ha Pascal Ollivier, ha da skipailhoù Kendalc'h ar Gouren evit o degemer hag o skoazell. Mersi bras ivez d'an holl dud pedet o deus bet rannet ganimp, entanet anezhe, o c'harantez evit ar sport-mañ !\nHa dreist-holl, gourc'hemennoù d'an holl c'hourenerien tremenet war ar pallennoù, aet ar maout gante pe get !\nPellgargañ (pdf e galleg) :\ndisoc'hoù ar re yaouank\ndisoc'hoù ar re deut


Pedro Petrone - Wikipedia\nPedro Petrone Schiavone (lesanvet Perucho pe l'Artillero), bet ganet d'an 11 a viz Mae 1905 e La Comercial (ur c'harter eus Montevideo (Uruguay)) hag aet da Anaon d'an 13 a viz Kerzu 1964 er memes kêr, a oa ur melldroader etrebroadel uruguayat (araoger kreiz e bost dezhañ war an dachenn).\nPedro Petrone, luc'hskeudennet d'ar mare (1931) ma c'hoarie en Italia.\n1 E vicher\n1.1 Er c'hleuboù\n1.2 E skipailh broadel Uruguay\n1.2.1 Copa América\n1.2.2 C'hoarioù Olimpek hañv\n1.2.3 Krogadoù a vignoniezh\n1.2.4 Copa Lipton\n1.2.5 Copa Newton\n1.2.6 Kib vell-droad ar bed\nSed amañ da-heul ar c'hleuboù mell-droad en devoa c'hoariet enne :\n1920-1923 : Solferino Montevideo,\n1923-1924 : Charley Montevideo,\n1924-1931 : Nacional Montevideo, aet da gampion Primera División de Uruguay e 1924,\n1931-1933 : Fiorentina (Firenze, Rouantelezh Italia d'ar mare-se),\n1933-1934 : Nacional, aet da gampion Primera División de Uruguay e 1933.\nDiskouez a reas bezañ ur paler hep e bar : bezañ e voe peder gwech gwellañ goleador Primera División de Uruguay (d'ar mare amatour) ha capocannoniere Seria A italian e 1932 (pemp pal warn-ugent, rampo gant Angelo Schiavio).\nE skipailh broadel UruguayAozañ\nNav gwech warn-ugent en devoa douget krez La Celeste etre 1923 ha 1930, ha merket pevar fal warn-ugent.\nKemeret en devoa perzh Pedro Patrone e pevar dalc'h, aet ar maout gantañ dre ziv wech (e 1923 ha 1924), renket da eil e 1927 ha da drivet e 1929. Sed amañ da-heul ar c'hrogadoù en devoa c'hoariet gant e skipailh broadel :\n4 a viz Du 1923 Estadio Gran Parque Central (Montevideo) Uruguay - Paraguay 2-0\n25 a viz Du 1923 Estadio Gran Parque Central Uruguay - Brazil 2-1\n2 a viz Kerzu 1923 Estadio Gran Parque Central Uruguay - Arc'hantina 2-0\nGant e dri fal ez eas da wellañ paler ar genstrivadeg, rampo gant an arc'hantinat Vicente Aguirre.\n19 a viz Here 1924 Estadio Gran Parque Central Uruguay - Chile 5-0\n26 a viz Here 1924 Estadio Gran Parque Central Uruguay - Paraguay 3-1\n2 a viz Du 1924 Estadio Gran Parque Central Uruguay - Arc'hantina 0-0\nGant e bevar fal ez eas da wellañ paler ar genstrivadeg ha, kement hag ober, dilennet e voe da wellañ c'hoarier ivez.\n6 a viz Du 1927 Estadio Nacional del Perú (Lima) Uruguay - Bolivia 9-0\n20 a viz Du 1927 Estadio Nacional del Perú Arc'hantina - Uruguay 3-2\nGant e dri fal ez eas da wellañ paler ar genstrivadeg, rampo gant ar c'hoarierien arc'hantinat Alfredo Carricaberry ha Segundo Luna koulz hag e genvroiz Roberto Figueroa ha Héctor Scarone.\n1añ a viz Du 1929 Estadio Alvear y Tagle (Buenos Aires) Paraguay - Uruguay 3-0\nC'hoarioù Olimpek hañvAozañ\nEzel e oa eus ar skipailh a yeas ar vedalenn aour gantañ da-geñver C'hoarioù Olimpek hañv 1924 (e Pariz, Bro-C'hall) ha C'hoarioù Olimpek hañv 1928 (en Amsterdam, Izelvroioù). En degouezh diwezhañ-mañ ez eas da wellañ paler ar gevezadeg a-drugarez d'ar seizh (7) pal en devoa plantet e-barzh.\nKrogadoù a vignoniezhAozañ\n21 a viz Gwengolo 1924 e Montevideo : Uruguay 1-1 Arc'hantina,\n28 a viz Gwengolo 1924 e Buenos Aires : Arc'hantina 0-0 Uruguay,\n2 a viz Here 1924 e Buenos Aires : Arc'hantina 2-1 Uruguay,\n10 a viz Kerzu 1927 e Viña del Mar : Chile 2-3 Uruguay,\n16 a viz Mezheven 1929 e Buenos Aires : Arc'hantina 2-0 Uruguay.\n29 a viz Eost 1927 e Buenos Aires : Arc'hantina 0-1 Uruguay,\n21 a viz Gwengolo 1928 e Montevideo : Uruguay 2-2 Arc'hantina,\n28 a viz Gwengolo 1929 e Buenos Aires : Arc'hantina 0-0 Uruguay.\n30 a viz Eost 1928 en Avellaneda : Arc'hantina 1-0 Uruguay,\n20 a viz Gwengolo 1929 e Montevideo : Uruguay 2-1 Arc'hantina,\n25 a viz Mae 1930 e Buenos Aires : Arc'hantina 1-1 Uruguay.\nKib vell-droad ar bedAozañ\nKemeret en devoa perzh en un dalc'h hepken :\nKib vell-droad ar bed 1930 bet aozet en Uruguay ma oa aet ar maout gant skipailh broadel Uruguay. Ne c'hoarias nemet ar c'hrogad kentañ :\n18 a viz Gouere : Uruguay 1-0 Perou.\nKrogadoù etrebrodael Pedro Petrone war 11v11\nAdtapet diwar « https://br.wikipedia.org/w/index.php?title=Pedro_Petrone&oldid=1779694 »\nDernière modification le 2 Gen 2018, à 19:03\nKemmoù diwezhañ degaset d'ar bajenn-mañ d'an 2 Gen 2018, da 19:03.


Disivoud protestant - Wikipedia\nAn Disivoud protestant a zo un troc'h relijiel c'hoarvezet er relijion gatolik e Kornôg Europa e penn-kentañ ar XVIvet kantved. Krouet eo bet gant ur manac'h alaman, Martin Luther. Anvet e vez luterianed ar re a-heul kelennadurezh Luther. Ar gall Jean Calvin, levezonet gant Ulrich Zwingli, eo an eil den a-bouez en troc'h relijiel. Graet e vez kalvinourion eus diskibled Calvin. Ur rann ispisial eus ar brotestantiezh a voe krouet gant ar roue saoz Herri VIII, an anglikanouriezh.\nOrin:ur gudenn deologel rik, penaos tapout ar silvidigezh?[kemmañ | kemmañ ar vammenn]\nAnkeniet eo Luther rak barnedigezh Doue. Sevel a ra a-du gant Paol Tars a embannas:Soñjal a ra deomp e vo savetaet mab-den gant ar feiz hep seveniñ al lezenn. Tro 1512-1513 e verzh Luther un enebadur etre frazenn Paol ha soñjoù teologourion ar Grennamzer: herveze ez eo ret gober traoù mat evit bout savetaet. E 1515-1516 e tegas Luther un doare all da gompren oberennoù Paol: ar feiz hepken a gont, mab-den ne c'hell ket en em saveteiñ e-unan, n'eus nemet Doue a c'hell e saveteiñ en ur reiñ ar feiz dezhañ.\nAdtapet diwar « https://br.wikipedia.org/w/index.php?title=Disivoud_protestant&oldid=1862036 »\nKemmoù diwezhañ degaset d'ar bajenn-mañ d'an 5 Gen 2020, da 19:43.


Miro (meziant) - Wikipedia\nMiro (bet anvet Democracy Player pe DTV a-raok) a zo ur poellad evit ar skinwel dre internet, diorroet eo gant ar Participatory Culture Foundation. Ar meziant a c'hell pelgargañ videoioù ezotomatikel adalek "chadennoù" diazezet war RSS, ha merañ anezho. Diazezet eo war XULRunner hag ur meziant dieub hag open source.\nKavout a reer Miro war GNU/Linux, Mac OS X ha Windows. Stroller RSS, un arval BitTorrent ha VLC media player (pe Xine dindan GNU/Linux). Miro a zo ul lodenn eus ar savenn Democracy TV Plateform, gant Broadcast Machine ha Video Bomb da skouer.\nAdtapet diwar « https://br.wikipedia.org/w/index.php?title=Miro_(meziant)&oldid=1482293 »\nDernière modification le 5 Ebr 2013, à 00:14


Argonaoted - Wikipedia\n(Adkaset eus Argonaot)\nAn Argonaoted ( Αργοναύται e gregach) zo harozed e mojennoù koshañ Hellaz, a-raok brezel Troia. Mont a rejont gant Jason war vourzh ul lestr da Golc'his da gerc'hat ar maoutken aour.\nLestradeg an Argonaoted, gant Dosso Dossi (v. 1510)\nDont a ra o anv diwar hini al lestr, Argo, a deu diwar anv an den en savas, Argos. A-wechoù e vez graet Minianed anezho, anv ur bobl a veve eno en amzerioù-hont.\n2 An harozed\nJason a oa mab da Aeson, roue Iolkos (hiziv Volos) e Magnesia (e bro Thessalia), met an tron a oa bet kemeret gant lezvreur Aeson, anvet Pelias.\nKaset a oa bet Jason da bell da vezañ skoliet gant an den-marc'h C'hiron. Un orakl en doa kontet da b-Pelias e vije lazhet gant ur gourvab bennak da Aiolos (mab da Hellen) a deuje d'e gaout gant ur votez hepken ouzh e droad. Dont a reas an diougan da wir pa zegouezhas Jason, deuet d'e vent, e Iolkos da c'houlenn e hêrezh; kollet e oa bet ur votez gantañ o reiñ skoazell d'ur wrac'h (a oa an doueez Hera gwisket e truilhoù) da dreuziñ ur stêr. Pelias a brometas reiñ an tron dezhañ gant ma teuje en-dro gant ar maoutken aour.\nGant hanter-kant a harozed veur all eus Hellaz e lestras Jason war vourzh an Argo e Pagases.\nDa gentañ e rankent dont eus Thessalia, bro ar v-Minianed, met anvioù all a voe lakaet ouzhpenn gant ar gonterien, anvioù tud eus mareoù disheñvel evel Herakles pe Orfeüs.\nPeleüs, Telamon, an Dioskured (Kastor ha Pollux), ar Voreaded (Kalais ha Zethes), Idas ha Linkeüs, Eufemos, Tiphys ar sturier, Argos mab Frixos hag Argos mab Arestor (a savas al lestr hervez ar c'hiz kozh), Admeta, Augeias, ha mab Neleüs, Periklymenos.\nAkast a zegouezhas da ziwezhañ.\nMenegiñ a reer ivez Amfion, Tydeüs, Theseüs, Amfiaraos, Atalante (ar vaouez nemeti), Meleagros, Asterion, Aktor, Mopsos an diouganer.\nPa zegouezhas lestr an harozed e Kolc'his ez eas Jason da-gaout ar roue Aetes da c'houlenn ar maoutken digantañ. Hag ar roue da respont e oa mat dezhañ, gant ma rafe Jason un nebeud taolioù-kaer, peogwir n'en doa ket c'hoant da reiñ e beadra da n'eus forzh piv.\nE-touez an traoù dic'hallus da ober e oa stagañ daou darv, o zreid arem hag o fronelloù o teurel tan, ouzh un arar, ha gant an arar-se arat ur park ha hadañ ennañ dent aerouant Kadmos. Pa voent hadet e savas diwarne ur bagad tud armet a glaskas lazhañ jason, met dre chañs e voe sikouret ar paotr gant troioù hud merc'h ar roue, Medea hec'h anv.\nHa distreiñ a eure Jason, Medea, hag an Argonaoted da Iolkos gant o maoutken aour.\nKalz mojennoù all zo kaoz enne eus an dañjerioù a gavas an Argonaoted, hag eus taolioù kaer pep hini.\nEn istor an Argonaoted, unan eus mojennoù koshañ Hellaz, e kaver e-leizh a elfennoù eus ar c'hontadennoù-pobl, hag an temoù ordinal enno:\nkas an haroz d'ober ur veaj dañjerus evit kaout an dizober anezhañ;\nreiñ dezhañ trevelloù diaes meurbet pe dibosubl, ha ne vije ket deuet a-benn anezho panevet skoazell ur mignon bennak .\nAdtapet diwar « https://br.wikipedia.org/w/index.php?title=Argonaoted&oldid=1757092 »\nDernière modification le 29 Gou 2017, à 12:58\nKemmoù diwezhañ degaset d'ar bajenn-mañ d'an 29 Gou 2017, da 12:58.


Entropiezh - Wikipedia\n1 Stadoù pennañ an danvez\n2 An entropiezh\n3 S keñver termodinamiezh klassel.\n4 An didalc’herezh a S\n5 Treuzfeurmadurioù tro-distro\n6 Treuzfeurmadurioù nann-tro-distro.\n7 Un eskemm\n8 Hag a vez un eskem a energiezh etre ar sistemoù evit ma vije komzet eus ar sistemoù endro (tro war dro)?\n9 Met pelec’h e kreskfe an entropiezh en hollved pe en un sistem endro nemet ken?\n10 Hag an tommder na greskfe ket?\n11 Ha implijet eo an entropiezh?\nStadoù pennañ an danvezAozañ\n3 stad pennañ a zo d'an danvez, solud, dourenek, gazek.\nAr solud a zo termenet gant ezvezañs a spas etre ar molekulennoù. Ar goulonder etre an atomoù a zo anvezet ar goulonder kantikel.\nAn douren a zo ur fluid ar molekulennoù o deus ul liamm bihan kenetrezo met staget int memes-tra. Ne c’hell ket ur molekulenn bezañ re distag d’unan all.\nAr gaz a zo ur strollad a molekulennoù dister tre o liammoù kenetrezo. Antropi ur mol gaz ral a zo par da 159 J ∙ K‾ ¹ en douareennoù gorre-douarel.\nE termodinamiezh, an entropiezh, skrivet S, a zo ur fonksion stad lec’h ma vez adkavet al liamm Q/T (gant Q kementad a tommder eskemet gant ur sistem a grwez T). Unanenn an antropi a zo J ∙ K‾ ¹ (Joul dre Kelvin).\nAn termodinamiezh statistikel a vez muzuliet ganti dizurzh ur sistem mikroskopik. Muioc’h mui ma vez uhel talvoud S e vo diliammetoc’h e vo an elfennoù kenetreze, dizurzhietoc’h e vefont, diaesoc’h dezho da grouiñ efedoù mekanikel hag evit ul lodenn bras eus an energiezh a vo disimplijet pe implijet en un doare dilojik. Formulenn mathematikel an entropiezh statistikel e keñver an niver a stadoù mikroskopik Ω o termeniñ kempouezad ur sistem roet el live makroskopik:\nS = k ∙ Ln ∙ Ω\nk a zo digemmen boltzmann par da 1,381 J ∙ K‾ ¹.\nS keñver termodinamiezh klassel.Aozañ\nAn didalc’herezh a SAozañ\nNa vez ket dalc’het S. Kreskiñ a ra e talvoud d’un taol e-pad un dreuzfeurmadur nann-tro-distro (irréversible e galleg), e keñver pennaenn an termodinamiezh statistikel, ne c’hello ket izelaat talvoud S d’un taol, kreskiñ a raio kentoc’h pe e chomo digemm ma vez S tro-distro.\nTro-distro eo un dreuzfeurmadur ma vez damdigemm hag hag ma vez frotadur ebet etre an elfenoù. Lavaret e vez ez eo un heuliadenn a stadoù kempouezet.\nAn dreuzfeurmadurioù a gwirvoud int nann-tro-distro dre efedoù steuziadur a tommder. Na c’hellont ket distreiñ d’un taol d’ur stad paseet. An energiezh kollet dindan stumm tommder a gemer perzh da stummadurioù an dizurzh. Ur pennaenn a endroadur ez eo pa vez an treuzfeurmadurioù tro-distro ur priñsip a dalc’hadur a energiezh.Laret ara ez eo pep treuzfeurmadur graet gant ur c’heskamant a dizurzh (sistem + endro). Ur grouadur a antropi a zo neuze.\n∆S(hollek) = ∆S(krouet) = ∆S(sistem) + ∆S(endro) > 0\n∆S(krouet) = ∆S(sistem) + ∆S(endro) = 0\nan dreuzfeurmadur tro-distro.\nHag a vez un eskem a energiezh etre ar sistemoù evit ma vije komzet eus ar sistemoù endro (tro war dro)?Aozañ\nAr respont a zo aze:\nAn dommder a gemer perzh e grouadur an antropi.\nBez ez eus steuziadurioù tommder pa vez kempouez ur sistem.\nKreskiñ a ra an dizurzh pe chom a ra kempouez, ralloc’h eo un digreskadenn evit ur greskadenn.\nDa geñver an eil perzh laret aze e vez tu d’en em goulenn da belec’h ez eo aet an energiezh kollet. Ma vezomp lojik un eskemm a vije a energiezh etre ar sistemoù:\nUr c’hempouezad a entropiezh er sistem 1 hag a n’eus kaset d’ur banadur a energiezh,\nAn tommder kollet a vije roet d’ur sistem 2 eus endro ar sistem 1,\nEntropiezh ar sitem 2 a greskfe an dizurzh gantañ.\nAr sistem 2, war lec’h ur pennadig, kavet gantañ ur stad kempouez, a nije bannet energiezh evel er sistem 1,\nTommder ar sistem 2 kollet a zafe d’ur sistem 3 war endro ar sitem 2,\nDre-se ez e kreskfe an entropiezh.\nMet pelec’h e kreskfe an entropiezh en hollved pe en un sistem endro nemet ken?Aozañ\nEvit e vije an entropiezh o kreskiñ en eun endro nemetken e vije ret da lakaat anezhañ e distro (isoler) ha neuze e vije sistem all tro war dro dezhañ ret e vije ober neuze ur voger a… ur\nNetra a goulonder met pa laran goulonder ez eo goulonder goulonder ha n’eo ket goulonder leun evel ar goulonder kantikel leun a partikulennoù. Ret e vije neuze ur gwask izel kenañ ken izel evit ma na vije ket a dister eskemm etre ar sistemoù, met paouez ar gwask d’un taol gizh-se en aer ez eo dibosupl. An entropiezh a gresk neuze en hollved a bez.\nHag an tommder na greskfe ket?Aozañ\nAze ne c’hellomp ket respont d’ar goulenn-se dre ma vez ur c’hesk temperadur damnaturel er mare-mañ met bez eus bet eus yenadurioù ivez evit tremen d’ar plasma a Hidrogen (stad kentañ an hollved) hag a vez dizuzhietoc’h eget ar gaz.\nHa implijet eo an entropiezh?Aozañ\nYa da skouer en trenioù kentañ lerc’h ma vije implijet dour lakaet da dommañ e kreskae S hag a lakae da gaout kalz a gwask da bouezañ war ur verin. Skouerioù all a zo met an hini-se a zo unan splann a-walc’h.\nAdtapet diwar « https://br.wikipedia.org/w/index.php?title=Entropiezh&oldid=1478086 »\nDernière modification le 4 Ebr 2013, à 21:22


Wikipedia:Ar pezh n'eo ket — Wikipedia\nWikipedia zo un holloueziadur enlinenn hag, evit tizhout ar pal-se, ur gumuniezh enlinenn hag a vod tud a fell dezhe sevel un holloueziadur dezhi ur galite uhel en ur spered doujañs ouzh an holl. Wikipedia n'eo ket traoù zo eta.\nWikipedia n'eo ket ur geriadur[kemmañ ar vammenn]\nWikipedia n'eo ket ur geriadur. Pennadoù wikipedia n'int ket :\nPenngerioù ur geriadur\nUn hentenn da zeskiñ gerioù luc'haj pe yezhoù micher\nN'eo ket ul lec'h da embann ho soñj[kemmañ ar vammenn]\nWikipedia n'eo ket al lec'h da embann ho soñjoù hag ho tielfennadurioù deoc'h-c'hwi hoc'h-unan pe da embann titouroù nevez. Klask a reomp kinnig holl an anaoudegezhioù boutin. Anez e vefec'h un arbennigour brudet war un danvez bennak eta, ho menozioù n'int ket ul lodenn eus an anaoudegezhioù boutin. Holl ar pezh zo skrivet a zle bezañ harpet war skridoù pe mammennoù, savet gant arbennigourien, a c'haller gwiriañ ha roet e vez o daveoù ar muiañ, ar gwellañ. Na embannit ket an traoù da-heul mar plij ganeoc'h :\nHoc'h ijinadennoù, pe re ho mignoned. M'ho peus ijinet un anv, ur c'hoari, pe ur paz dañs nevez, n'o ket brudet a-walc'h da sevel ur pennad diwar e benn a-raok bezañ meneget gant mammennoù niverus, dizalc'h, hag asur\nForomoù. Klaskit mar plij ganeoc'h sipañ ho spered el labour sevel un holloueziadur. Gallout a rit kaozeal gant tud diwar-benn danvezioù a denn da Wikipedia en o fajennoù implijer, ha dleet e vefe deoc'h diskoulmañ ar c'hudennoù liammet gant ar pennadoù er pajennoù kaozeadenn stag, met arabat mar plij ganeoc'h kenderc'hel gant ar c'haozeadennoù-se e diabarzh ar pennadoù.\nWikipedia n'eo ket ur blog[kemmañ ar vammenn]\nWikipedia n'eo ket ur rouedad darempredoù sokial evel Twitter pe Facebook. N'hallit ket staliañ ho plog, pe ho lec'hienn e Wikipedia.\nAdtapet diwar « https://br.wikipedia.org/w/index.php?title=Wikipedia:Ar_pezh_n%27eo_ket&oldid=1508148 »\nKemmoù diwezhañ degaset d'ar bajenn-mañ d'an 17 Mae 2013, da 21:21.


Posts 18,043\tRe: No Doubt: Love 'em or hate 'em?\nPosts 4,784\tRe: No Doubt: Love 'em or hate 'em?\nPosts 18,159\tRe: No Doubt: Love 'em or hate 'em?\nPosts 18,459\tRe: No Doubt: Love 'em or hate 'em?\nPosts 38,486\tRe: No Doubt: Love 'em or hate 'em?\nPosts 36,253\tRe: No Doubt: Love 'em or hate 'em?\nPosts 11,332\tRe: No Doubt: Love 'em or hate 'em?\nPosts 7,618\tRe: No Doubt: Love 'em or hate 'em?\nPosts 10,918\tRe: No Doubt: Love 'em or hate 'em?\nPosts 5,098\tRe: No Doubt: Love 'em or hate 'em?


Kaozeal:R. Kelly - Wikipedia\nPa weler ar brezel embann renet amañ hep reiñ an disterañ displegadenn eo poent da dud 'zo:\ndeskiñ petra eo brezhoneg\ndeskiñ petra eo reolennoù ar wikipedia.\n--Trec'hlid mitonet (kaozeal) 10 Gwe 2014 da 18:56 (UTC)\nE-lec'h ober gant gerioù bras ha c'hoari da damm aotrou, desk ober gant ar reolennoù -se. Bianchi-Bihan (kaozeal) 11 Gwe 2014 da 06:22 (UTC)\nUr wech ouzhpenn, Aotrou Trec'hlid mitonet, Bezit sklaeroc'h ha kalonek (evit ur wech) war un dro : displegit splann piv eo an dud a damallit d'ober ur brezel embann deoc'h ? Piv 'ta a aliit da zeskiñ petra eo brezhoneg ha da zeskiñ petra eo reolennoù ar wikipedia ?--Prieladkozh (kaozeal) 11 Gwe 2014 da 08:55 (UTC)\nC'hoazh ur wech ne'm eus kentel a galonegezh ebet da gaout digant un den kuzhet a-drek e douchennaoueg hag a ren brezelioù embann e kuzh hag a gunujenn ac'hanon pa oar mat-tre ne vo den ebet o stankañ anezhañ. War ar bajenn-mañ (R. Kelly) n'eus nemet unan o ren ur brezel embann (tra berzet war Wikipedia), hep reiñ an disterañ displegadenn (enep reolennoù ar Wikipedia). Displegit dimp 'ta a-benn ar fin perak e lakait "bet ganet" e-lec'h "ganet" evel ma oa bet lakaet gant boulc'her ar pennad (na oa ket me), ha se 'zo un afer petra eo brezhoneg.--Trec'hlid mitonet (kaozeal) 11 Gwe 2014 da 10:37 (UTC)\nUn dra zo sklaer, gallout a rez komz eus "brezel-embann": na pet a gasez amañ ! Kentel ebet ne c'hallez reiñ. Cahuzac ivez a grede kenteliañ ar re all. Bianchi-Bihan (kaozeal) 11 Gwe 2014 da 11:03 (UTC)\nEmaon o paouez kompren oc'h drouk, Aotrou Trec'hlid mitonet, ha n'em eus ket soñj da vezañ kejet gant unan bennak ken gwazh ha c'hwi, e gwirionez. Lennit mat : biken ne respontin deoc'h ken, kaer ho po klask atahinañ ac'hanon !--Prieladkozh (kaozeal) 11 Gwe 2014 da 11:31 (UTC)\nAn hini a zo "drouk" a vefe eta an hini a vez kunujennet, an hini a zegas da soñj poentoù reolennoù 'zo...--Trec'hlid mitonet (kaozeal) 11 Gwe 2014 da 11:46 (UTC)\nWaf! Reolennoù zo bet lakaet dindan da fri hag azezañ warne a rez. Bianchi-Bihan (kaozeal) 11 Gwe 2014 da 11:49 (UTC)\nAdtapet diwar « https://br.wikipedia.org/w/index.php?title=Kaozeal:R._Kelly&oldid=1591314 »\nKemmoù diwezhañ degaset d'ar bajenn-mañ d'an 11 Gwe 2014, da 11:49.